title: Juominen

text: Juominen on nestemäisen aineen nauttimista suun kautta. Ihmisen juodessa juotava neste eli juoma nostetaan tavallisesti mukilla, juomalasilla tai muulla astialla suuhun, minkä jälkeen juoma nielaistaan. Joitakin juomia voidaan nauttia myös pillillä. Luonnonvaraiset eläimet juovat yleensä suoraan vedestä, kotieläimet myös astioista tai karja ja siipikarja myös juomakupeista tai muista juomalaitteista.


title: Juominen

text: Juomiin sisältyvän veden saanti on välttämätöntä elämän kannalta. Veden lisäksi on lukuisia eri juomia. Tilaa, jolloin ihmiselle tulee pakollinen tarve saada vettä tai jotain muuta juomaa, kutsutaan janoksi. Nälkä tappaa ihmisen paljon hitaammin kuin jano. Siksi säännöllinen juominen on erittäin tärkeää.


title: Juominen

text: Eräät juomat, kuten virvoitusjuomat ja alkoholijuomat, ovat suurina määrinä ja jatkuvasti nautittuina terveydelle vaarallisia.


title: Juominen

text: Ihminen on noin 62-prosenttisesti vettä, ja jo muutaman prosentin nestehukka heikentää työkykyä merkittävästi. Kahdenkymmenen prosentin vajaus johtaa kuolemaan. Ilman vettä ei voida tuottaa ruokaa eikä ylläpitää teollisuutta tai energiantuotantoa. Koska vettä poistuu ihmisestä monella tavalla, ihminen tarvitsee elääkseen jatkuvasti merkittäviä määriä vettä. Päivittäinen nesteen tarve on lähes kolme litraa.


title: Juominen

text: Liiallinen veden juominen voi olla hengenvaarallista, sillä se voi äärimmäisissä tilanteissa johtaa aivojen turpoamiseen, välttämättömien elintoimintojen päättymiseen ja kuolemaan.


title: Suomalais-Venäläinen kauppakamari

text: Suomalais-Venäläinen kauppakamariyhdistys ry (SVKK) on vuonna 1946 perustettu, voittoa tavoittelematon järjestö, joka tarjoaa yrityksille tieto-, toiminta-apu-, vienninedistämis-, koulutus-, tiedotus- ja neuvontapalveluja.


title: Suomalais-Venäläinen kauppakamari

text: SVKK toimii kaikkien toimialojen parissa ja palvelee kaikkia yrityksiä. Jäsenet ovat kuitenkin erikoisasemassa mm. saamalla alennuksia SVKK:n palveluista ja tuotteista sekä muita etuja esim. tiedotuksessa ja liiketoiminnan edistämisessä. Palvelujen käyttäjistä puolet on pieniä ja keskisuuria yrityksiä, puolet (keski)suuria yrityksiä, joiden pääoma on yli 840.000 euroa. Jäsenistä sen sijaan 2/3 on pieniä ja keskisuuria yrityksiä.


title: Suomalais-Venäläinen kauppakamari

text: SVKK toimii jäsenistönsä etujärjestönä. SVKK:n hallitus ja toimiva johto pyrkivät vaikuttamaan erilaisissa työryhmissä ja projekteissa kysymyksiin, jotka jarruttavat maittemme välisen kaupan kehitystä. Tavoitteena on varmistaa suomalaisten jäsenyritysten sujuva liiketoiminta ja vienti Venäjälle.


title: Suomalais-Venäläinen kauppakamari

text: SVKK:n rahoitus tulee useasta eri lähteestä. Oma rahoitus, johon kuuluvat myös jäsenmaksut, muodostaa yli 80 %, loput vajaa 20 % tulevat Suomen Työ- ja elinkeinoministeriöltä. SVKK:lla oli vuonna 2010 yli 850 jäsentä, joista suomalaisia noin 700 ja venäläisiä noin 150.


title: Suomalais-Venäläinen kauppakamari

text:
SVKK tarjoaa Venäjän-kaupan koulutusta. Aihealueina voivat olla esimerkiksi henkilöstö- ja taloushallinto, rekrytointi, logistiikka, rahoitus, juridiikka, verotus tai tulli- ja sertifiointikysymykset, yritys- ja tapakulttuuri. Kouluttajina toimivat asiantuntijat Suomesta tai Venäjältä.
Varsinaisen koulutusohjelman lisäksi SVKK järjestää tiedotustilaisuuksia ja seminaareja ajankohtaisista aiheista ja esittelee Venäjän alueita ja kaupunkeja ja niiden talouskehitystä ja investointikohteita. SVKK toteuttaa myös räätälöityjä ala- ja yrityskohtaisia koulutusohjelmia eri aihealueilta.


title: Suomalais-Venäläinen kauppakamari

text: Suomalais-Venäläinen kauppakamari on vuodesta 1999 alkaen järjestänyt räätälöityjä markkinointi- , markkinaselvitys- ja kontaktimatkoja, sekä messumatkoja eri puolille Venäjää. Matkojen tarkoitus on tarjota konkreettista apua suomalaisyritysten kansainvälistymiseen ja liiketoiminnan edistämiseen Venäjän kasvavilla ja uusille aloille ja alueille avautuvilla markkinoilla. Matkoihin on mahdollista hakea työ- ja elinkeinoministeriön vienninedistämistukea, joka kanavoituu SVKK:n kautta osallistujayrityksille.


title: Suomalais-Venäläinen kauppakamari

text:
SVKK järjestää toimialakohtaisesti suunniteltuja valmentavia kansainvälistymiskampanjoita.
Kampanjoiden tarkoituksena on perehdyttää yrityksiä oman toimialansa markkinoihin, parantaa yritysten vientivalmiuksia sekä kartoittaa potentiaalisia liike- ja yhteistyökumppaneita Venäjällä. Kampanjoiden avulla luodaan myös pohjaa yritysten väliselle verkostoitumiselle ja klusteriajattelulle.


title: Suomalais-Venäläinen kauppakamari

text:
SVKK:n juristeilta saa käytännön toiminta-apua sekä opastusta ja tietoa yrityksen Venäjän-liiketoimintojen eri tilanteisiin ja vaiheisiin liittyvissä lainopillisissa kysymyksissä.
SVKK:n markkinapalveluihin kuuluvat Venäjän markkinoiden markkinatutkimukset, venäläisyritysten taustaselvitykset, kiinteistönhaku ja rekrytointiapu Venäjällä.


title: Suomalais-Venäläinen kauppakamari

text: SVKK:n taloushallinnon asiantuntijat auttavat Venäjän verojen ja maksujen laskentaan ja maksamiseen, veromuodon valintaan, sopimusten oikeellisuuteen ja kirjanpitoon liittyvissä ongelmissa. Apua ja tietoa saa myös Venäjän kirjanpito- ja verolainsäädäntöön tulleiden uudistusten ja muutosten selvittelyssä.


title: Eki Vainikka

text: Eki Vainikka (s. 1987, Lahti) on suomalainen BMX-pyöräilijä, joka on tunnettu myös ulkomailla.


title: Eki Vainikka

text: Eki Vainikka aloitti 16-vuotiaana maastopyöräilyllä ja siirtyi myöhemmin bmx-pyöräilyyn. Vainikka tekee 2WBMX teamin kanssa ainoina Suomessa BMX-hyppynäytöksiä.


title: Eki Vainikka

text: Vainikka on kutsuttu lukuisia kertoja ajamaan kovatasoiseen kansainväliseen bmx-kilpailuun Simpel Sessioniin. Vuonna 2009 hän sijoittui Kölnissä järjestyissä MM-kilpailujen Master minirampissa 9:nnelle sijalle. Vainikka voitti ensimmäisen Suomen Mestaruuden vuonna 2010.


title: Baltazar

text: Baltazar María de Morais Júnior eli Baltazar (s. 17. heinäkuuta 1959 Goiana, Pernambucon osavaltio, Brasilia) on entinen brasilialainen jalkapalloilija. Hän oli pelipaikaltaan hyökkääjä ja pelasi urallaan Brasilian, Espanjan, Portugalin, Ranskan ja Japanin pääsarjoissa.


title: Baltazar

text: Baltazarin ensimmäinen pääsarjaseura hänen kotimaassaan oli Grêmio, jonka riveissä hän voitti ensimmäisen Brasilian mestaruutensa vuonna 1981. Toisen mestaruutensa Baltazar voitti kahta vuotta myöhemmin edustaessaan Flamengoa. Ennen siirtymistään Euroopan kentille hän pelasi myös kahdessa muussa brasilialaisessa suurseurassa Palmeirasissa ja Botafogossa.


title: Baltazar

text: Vuonna 1985 Baltazar siirtyi Espanjan toiseksi korkeimmalla sarjatasolla pelaavaan Celta Vigoon. Baltazarin toisella Espanjan kaudella Celta teki nousun ylimmälle sarjaportaalle ja brasilialainen kruunattiin kakkosliigan maalikuninkaaksi 34 tehdyllä maalilla. Menestys herätti myös suurseurojen kiinnostuksen ja kesällä 1988 jo kolmissakymmenissä oleva hyökkääjä siirtyi Atlético Madridiin. Kaudella 1988–1989 Baltazar voitti liigan maalikuninkuuden 35 maalilla ja näin hänestä tuli myös liigan historian kolmanneksi eniten maaleja yhden kauden aikana viimeistellyt pelaaja. Vain Espanjan kaikkien aikojen paras maalintekijä Zarra (1950–1951) ja molempia Madridin suurseuroja edustanut meksikolaishyökkääjä Hugo Sanchez (1989–1990) ovat kyenneet ohittamaan Baltazarin maalimäärän molempien yltäessä kerran urallaan 38 maaliin. Syksyllä 1990 Atléticon hankittua saksalaistähti Bernd Schusterin seuran ulkomaalaispelaajien kiintiö oli täyttymässä ja Baltazar katsoi parhaaksi etsiä peliaikaa muualta. Hän pelasi kaudella 1990–1991 Portossa ja voitti siellä nimiinsä Portugalin cupin. Ennen lopettamispäätöstään vuonna 1996 Baltazar ehti pelata vielä Ranskassa, Japanissa sekä kotimaassaan Brasiliassa.


title: Baltazar

text: Baltazar on pelannut seitsemän ottelua Brasilian A-maajoukkueessa. Hänen paras saavutuksensa on vuonna 1989 voitettu Copa America, jossa hän pelasi seuraavan vuosikymmenen tähtipelaajien Bebeton ja Romárion rinnalla.


title: Baltazar

text: Baltazarin uran murheellisimpiin tapauksiin kuului joulukuussa 1986 Celtan ja Málagan välisessä ottelussa tapahtunut raju yhteentörmäys Málagan maalivahdin José Antonio Gallardon kanssa, mikä johti Gallardon kuolemaan. Tahattomasti päähän osunut potku aiheutti Gallardolle aivoverenvuodon ja tämä menehtyi oltuaan lopulta kahdeksan päivää koomassa. Seuraava kuolemantapaus Espanjan liigakentillä sattui vasta runsaan 20 vuoden kuluttua kun Sevillan Antonio Puerta menehtyi kesken pelin yllättäneen sairauskohtauksen seurauksena.


title: Herkko Kivekäs

text: Herkko Johannes Kivekäs (23. lokakuuta 1910 Maaninka – 29. lokakuuta 2010 Vantaa) oli suomalainen rovasti, virsirunoilija ja uskonnollinen kirjailija.


title: Herkko Kivekäs

text: Kivekkään vanhemmat olivat rovasti Toivo Manasse Kivekäs ja Alma Josefina Kaukovuori (ent. Nyberg). Rovasti ja kirjailija Mikko Kivekäs oli Herkko Kivekkään nuorempi veli. Herkko Kivekäs pääsi ylioppilaaksi Lappeenrannan yhteislyseosta 1931 ja suoritti teologian erotutkinnon Helsingin yliopistossa 1935.


title: Herkko Kivekäs

text: Kivekäs toimi Lappeenrannassa ensin kappalaisena ja sitten kirkkoherrana 1946–1976. Hän vastasi Siionin virsien uudistamisesta 1971 yhdessä Jaakko Haavion kanssa. Kivekäs on kirjoittanut sanat Siionin virsien lähetysvirteen 206 "Pyhään nimeen Herran" ja virsikirjan virteen 530 "Herrani, minut tänne loit".


title: Herkko Kivekäs

text: Kivekkään kirjalliseen tuotantoon kuuluu muistelmateoksia, pakinakokoelmia ja runokokoelma. Kivekäs kuoli vain 6 päivää sen jälkeen kun oli täyttänyt 100 vuotta.


title: Lechuguilla

text:
Lechuguilla on suuri luolasto Carlsbad Cavernsin kansallispuistossa Yhdysvalloissa. Suurin osa luolasta löydettiin 1986, jota ennen siitä
tunnettiin vain pieni osa.


title: Haamutila

text: Haamutila on kiinteistö, jolla ei enää ole lainkaan omaa maa-aluetta, vaan ainoastaan oikeus yhteisiin alueisiin tai yhteiseen erityiseen etuuteen. Erityinen etuus on esimerkiksi oikeus koskivoimaan, kalastukseen tai kivilouhokseen. Tilasta tulee haamutila, kun sen kaikki tilukset on luovutettu tai lunastettu niin, että jäljelle on jäänyt vain tiettyjä oikeuksia. Kiinteistön koko alue on voitu luovuttaa määräaloiksi tai muodostaa yleiseksi alueeksi tai pakkolunastusyksiköksi.


title: Haamutila

text: Kiinteistörekisterissä tilalta ei vaadita, että sillä pitäisi olla omia tiluksia eli maa-alueita. Tilalla saattaa silti olla varallisuusarvoa yhteisalueosuuksiensa vuoksi. Nykyisin haamutiloja muodostuu tavallisesti yhteismetsiä muodostettaessa. Tällöin metsävarallisuus halutaan säilyttää jakamattomana kokonaisuutena ja osakkaat saavat haamutilan, jolla ei ole maa-aluetta, vaan ainoastaan määrätyn suuruinen osuus yhteismetsään.


title: Trinovantit

text: Trinovantit (myös trinobantit, ) olivat kelttiheimo, joka asui Britanniassa nykyisen Essexin alueella. Sotaisten catuvellaunien päällikkö Cassivellaunus ajoi trinovantien päällikön Mandubraciuksen maanpakoon, ja tästä suuttuneet trinovantit solmivat vuonna 54 eaa. liiton Julius Caesarin kanssa. Caesar valloitti catuvellaunien pääkaupungin mutta joutui pian vetäytymään Galliaan.


title: Trinovantit

text: Myöhemmin trinovantit rikkoivat Rooman kanssa tekemänsä sopimuksen, sillä roomalaiset perustivat siirtokunnan heimolta ryöstetylle alueelle. Trinovantit liittyivät ikeenien kuningatar Boudiccan kapinaan vuonna 60 ja hävittivät roomalaisten siirtokunnan Camulodunumin.


title: Ray Collins (näyttelijä)

text: Ray Bidwell Collins (10. joulukuuta 1889 Sacramento, Kalifornia – 11. heinäkuuta 1965 Santa Monica, Kalifornia) oli yhdysvaltalainen näyttelijä. Hänen tunnetuimpiin rooleihinsa kuuluu luutnantti Arthur Tragg televisiosarjassa "Perry Mason yllättää".


title: Ray Collins (näyttelijä)

text: Collins kuului Orson Wellesin Mercury Theatren näyttelijöihin, ja esiintyi muun muassa "Maailmojen sota -kuunnelmassa" kolmessa eri roolissa. Hän esiintyi yli 90 elokuvassa, joukossa Wellesin ohjaamat Citizen Kane, Mahtavat Ambersonit ja Pahan kosketus.


title: Björn Vikström

text: Björn Håkan Vikström (s. 17. heinäkuuta 1963 Turku) on teologian tohtori ja Suomen evankelis-luterilaisen kirkon ruotsinkielisen Porvoon hiippakunnan piispa. Hän voitti syksyn 2009 piispanvaalissa hiippakuntadekaani Sixten Ekstrandin toisella äänestyskierroksella äänin 250–199. Vikström vihittiin piispan virkaan 29. marraskuuta 2009. Hän on Porvoon hiippakunnan seitsemäs piispa, ja on ilmoittanut jättävänsä piispanviran 1. syyskuuta 2019 siirtyäkseen lehtoriksi Åbo akademihin.


title: Björn Vikström

text: Piispan vaalia luonnehdittiin konservatiivien ja liberaalien väliseksi kilpailuksi, jossa liberaali puoli pääsi selvästi voitolle. Vikströmin vapaamielinen Raamattu-käsitys oli vanhoillisille ongelma, ja keskustelu kärjistyi erityisesti vastakkainasetteluksi homoparien hyväksymisestä. Vikströmin myönteinen kanta homopareihin herätti vastustusta erityisesti ruotsinkielisellä Pohjanmaalla, jossa erään näkemyksen mukaan ”moni ei koe Vikströmiä hengellisenä johtajana”.


title: Björn Vikström

text: Vikström vihittiin papiksi vuonna 1988, jonka jälkeen hän on toiminut seurakuntapastorina Hangossa ja Helsingin Matteuksen seurakunnassa, sekä kappalaisena 15 vuotta Kemiön seurakunnassa ja vt. kirkkoherrana Västanfjärdissä. Teologian tohtoriksi hän on väitellyt vuonna 2000 Åbo Akademissa, jossa hän toimi piispaksi valintaansa saakka tutkijana ja suunnittelijana kestävän kehityksen ja ympäristöetiikan alalla. Vikström oli ehdolla arkkipiispanvaalissa 2018, mutta hävisi Tapio Luomalle äänin 374,667–292,333.


title: Björn Vikström

text: Vikström on naimisissa Maria Björkgren-Vikströmin kanssa, ja hänellä on kolme lasta. Vikströmin isä on entinen arkkipiispa John Vikström ja setä entinen Porvoon piispa Erik Vikström.


title: Oksennuspallo

text:
Oksennuspallo on pallo, jonka lintu oksentaa syötyään. Se sisältää sen osan linnun syömästä ravinnosta, jota lintu ei voi käyttää hyväkseen. Oksennuspalloissa on muun muassa karvoja, suomuksia, höyheniä, luita, muovia ja kasvinosia. Muun muassa pöllöt, varislinnut, päiväpetolinnut, uikut, haikarat, merimetsot ja lokit oksentavat sulamattoman osan saaliistaan pallona.
Pöllöt nielevät ruokansa kokonaisina tai suurina kappaleina. Mahan pohjalla sulamattomat ainekset tiivistyvät vähitellen oksennuspalloksi, joka painaa noin kymmenesosan syödystä saaliista. Lintu oksentaa sen ulos noin puoli vuorokautta sen jälkeen, kun on syönyt saaliin.


title: Oksennuspallo

text: Oksennuspalloista on löytynyt myös niihin normaalisti kuulumattomia esineitä, kuten rengastuksessa käytettyjä metallirenkaita.


title: Oksennuspallo

text: Jyrsijöiden ruumiinosien jäänteet oksennuspalloissa saattavat kantaa niiden viruksia ja bakteereja, minkä takia oksennuspallojen sterilointi esimekiksi mikroaaltouunissa on tärkeää ennen niiden tutkimista. 2000-luvun alussa huonosti steriloidut oksennuspallot aiheuttivat tautiepidemian kahdessa yhdysvaltalaisessa peruskoulussa.


title: Obligaatiolaina

text: Obligaatiolaina on valtion, kunnan tai suuren yrityksen yleisölle tarjoama yleensä pitkäaikainen joukkovelkakirjalaina, joka on jaettu määräsuuruisiin osiin, obligaatioihin. Takaisinmaksu tapahtuu yleensä vuosittaisin kuoletuksin, joiden yhteydessä maksetaan myös korko. Obligaatiolainan liikkeellelaskemiseen tarvitaan valtioneuvoston lupa.


title: Otso6

text: Otso6 on Saalastin valmistama Otso-tuoteperheeseen kuuluva veturityyppi, jota toimitetaan tilauksesta teollisuuslaitosten käyttöön. Saalasti ilmoittaa veturin suurimmaksi nopeudeksi 50 km/h, tehoksi 500–600 kW ja vetovoimaksi 200 kN. Voimansiirto on hydrodynaaminen, ja voima välitetään akselinkäyttölaitteille nivelakseleilla. Rakenteeltaan veturi on 2-akselinen ja painaa 45–65 tonnia. Veturi voidaan toimittaa myös radio-ohjauksella.


title: Otso4

text: Otso4 on Saalastin valmistama Otso-tuoteperheeseen kuuluva veturityyppi, jota valmistettiin kymmenen kappaletta teollisuuslaitosten käyttöön vuosina 1974–1989. Saalasti suunnitteli uuden veturin ja siihen oman hydraulisesti ohjatun suunnanvaihto- ja alennusvaihteen Otso3-veturin hankintahinnan noustua liian korkeaksi. Vetureiden suurin nopeus on 20–25 km/h, teho 340–450 kW ja vetovoima 135 kN. Voimansiirto on hydrodynaaminen, ja voima välitetään akselinkäyttölaitteille nivelakseleilla. Rakenteeltaan veturi on 2-akselinen. Osa vetureista on varustettu radio-ohjauksella.


title: Otso3

text: Otso3 (tunnetaan myös nimellä Otso3 HSJ) on Saalastin valmistama Otso-tuoteperheeseen kuuluva veturityyppi, jota valmistettiin neljä kappaletta teollisuuslaitosten käyttöön vuosina 1972–1974 Parkano Oy:n konepajalla. Saalastin HSJ-kirjainlyhenne veturin nimen perässä tarkoittaa ”hydraulinen suunnanvaihto ja jarrutus”. Veturin teho on 300–330 hv ja nopeus 20–25 km/h. Voimansiirto on täysin hydraulinen. Rakenteeltaan veturi on 2-akselinen ja painaa 30–40 tonnia. Tällä hetkellä ainoa käytössä oleva veturi (Saalasti 72/1972) on Karhulan–Sunilan rautatiellä. Otso3:n hankintahinta nousi liian korkeaksi, ja sen seuraajaksi Saalasti suunnitteli Otso4-veturin.


title: Palanga

text:
Palanga on kaupunkikunta Liettuan länsirannikolla. Se sijaitsee Liettuan kolmanneksi suurimmasta kaupungista Klaipėdasta noin 30 km pohjoiseen. Vuonna 2010 kaupungin väkiluku oli 17 645 asukasta.
Turistikohteena Palanga tunnetaan hiekkarannastaan ja dyyneistään.


title: Palanga

text: Ensimmäiset asukkaat Palangaan saapuivat muutamia vuosisatoja ennen ajanlaskun alkua. Nimi "Palanga" mainittiin ensimmäisen kerran vuonna 1161 Tanskan silloisen kuninkaan Valdemar I:n maihinnoustua siellä.


title: Palanga

text: Vuonna 1253 Palanga mainittiin myös Saksalaisen ritarikunnan aikakirjoissa. Vaikka Palanga olikin tuohon aikaan harvaanasuttu, se oli sijaintinsa vuoksi tärkeä: se erotti Preussin ja Liivinmaan toisistaan. Saksalainen ritarikunta yritti sotatoimin vallata Palangaa. Lopulta kuitenkin kaupunki jäi Liettualle.


title: Palanga

text: Tyskevitsin perhe hankki Palangasta maata, jonne valmistui Tyskevitsin palatsi vuonna 1897. Nykyisin rakennuksessa sijaitsee meripihkamuseo. Palatsialue edisti neuvostovuosina Palangan kehittymistä lomakohteeksi. Palangan palvelut turisteille lisääntyivät ja kaupunki vilkastui, mutta Liettuan itsenäistyttyä 1992 turistien määrä väheni.


title: Vilistäjät

text: Vilistäjät (Acanthisittidae) on Uuden-Seelannin kotoperäinen varpuslintuheimo, johon kuuluu kaksi sukua ja neljä lajia, joista kaksi on hävinnyt.


title: Vilistäjät

text: Vilistäjät ovat pieniä, alle 10 cm pitkiä, lähellä maanpintaa vilistäviä lintuja, jotka muistuttavat peukaloista, mutta eivät ole sen lähisukuisia. Elossa olevat kaksi lajia ovat huonoja lentäjiä ja hävinneet lajit olivat mahdollisesti lentokyvyttömiä. Vilistäjät ovat väriltään ruskean ja harmaan kirjavia, niillä on ohut nokka ja pyrstö sojottaa pystyssä kuten peukaloisen. Ne ovat hyönteissyöjiä ja rakentavat pesänsä puiden alaoksien tai kivien kätköön.


title: Vilistäjät

text: Pensasvilistäjä ja isovilistäjä hävisivät vasta eurooppalaisten asutettua Uuden-Selannin. Jo aikaisemmin, maorien ja polynesianrotan saapumisen jälkeen, oli hävinnyt kaksi vilistäjälajia.


title: Vilistäjät

text: Vilistäjiin kuuluu 3 sukua ja 4 lajia:


title: Eleonora Duse

text: Eleonora Duse (3. lokakuuta 1858 – 21. huhtikuuta 1924) oli italialainen näyttelijä.


title: Eleonora Duse

text: Duse aloitti näyttelemisen jo lapsena. Hänen isänsä ja isoisänsä olivat myös näyttelijöitä, ja neljän ikäisenä hänestäkin tuli näyttelijä. Duse matkusteli jo lapsena paljon. Hän saavutti suosion ensimmäisenä Euroopassa, Etelä-Amerikassa, Yhdysvalloissa ja Venäjällä. Duse oli maailman ensimmäinen nainen, joka pääsi "Time"-lehden kanteen.


title: Eleonora Duse

text: Duse kuoli keuhkokuumeeseen 65-vuotiaana Pittsburghissa Pennsylvaniassa.


title: Brandon Thomas

text:
Brandon Thomas (s. 25. joulukuuta 1856 Liverpool, Britannia – 19. kesäkuuta 1914 Lontoo, Britannia) oli brittiläinen kirjailija, näytelmäkirjailija ja näyttelijä.
Thomasin näytelmää "Charleyn täti" ("Charley's Aunt") on esitetty Suomessakin, ja sen pohjalta on tehty Ruotsissa 1926 elokuva "Charleys tant", jonka on ohjannut Elis Ellis. Myös Hasse Ekmanin elokuva "Fram för lilla Märta" vuodelta 1945 perustuu tähän näytelmään.


title: Josep del Hoyo

text: Josep del Hoyo on espanjalainen lintutieteilijä, joka toimittaa lintukirjasarjaa "Handbook of the Birds of the World".


title: Josep del Hoyo

text: Del Hoyo on koulutukseltaan lääkäri. Hän työskenteli lääkärinä pienessä katalonialaisessa kylässä. Vuonna 1980 hän lähti kahden ystävänsä, joista toinen on hänen vaimonsa, kanssa 13 kuukauden mittaiselle maastoautoretkelle viiteentoista Afrikan maahan. Palattuaan Espanjaan hän päätti jättää lääketieteen ja keskittyä lintutieteeseen. Vuosien valmistautumisen jälkeen hän ryhtyi 1988 toimittamaan kirjaa kaikista maailman linnuista, jonka ensimmäinen osa "Handbook of the Birds of the World, Volume 1" (julkaisija Lynx Edicions, jonka osakas Del Hoyo on) ilmestyi syyskuussa 1992. Toimittajina olivat hänen lisäkseen Andrew Elliott ja Jordi Sargatal ja artikkelien kirjoittajat olivat enimmäkseen espanjalaisia lintutieteilijöitä. Kirjasarjan varpuslinnuista kertova 16. osa ilmestyy vuonna 2011, jonka jälkeen kaikkiaan 9 774 lintulajia on kuvailtu.


title: Josep del Hoyo

text: Del Hoyo on lisäksi videokuvannut lintuja jo vuodesta 1998 lähtien ja julkaissut teoksiaan Lynx Edicionsin "The Internet Bird Collection" (IBC) sivustossa. Del Hoyo on matkustellut yli 90 maassa ja nähnyt yli 6 900 lintulajia.


title: Josep del Hoyo

text: Del Hoyo toimi kuuden vuoden ajan DEPANAn, katalonialaisen luonnonsuojelujärjestön puheenjohtajana, ja 1994–2008 hän toimi Espanjan lintutieteellisen yhdistyksen (Sociedad Española de Ornitología, SEO/BirdLife) varapuheenjohtajana. Nykyään hän on BirdLife Internationalin neuvoston jäsen.


title: Hruštšovin kenkä

text: Hruštšovin kenkä on laajalle levinnyt tarina siitä, kuinka NKP:n pääsihteeri Nikita Hruštšov otti YK:n XV yleiskokouksessa 12. lokakuuta 1960 kengän jalastaan ja paukutti sillä pöytää.


title: Hruštšovin kenkä

text:
Kyseisenä päivänä keskusteltiin Unkarin kysymyksestä, ja Hruštšov yritti löytää ongelmaan ratkaisun jos jollakin tavalla yhdessä muiden neuvostodelegaation jäsenten kanssa. Hruštšovin aikalaisten, Anastas Mikojanin ja kokouksessa paikalla olleen henkilökohtaisen tulkin, lausuntojen mukaan asia meni seuraavasti: Hruštšovilla ei ollut suinkaan kenkiä, vaan avonaiset sandaalintapaiset tohvelit. Erään puheenvuoron aikana Hruštšov otti tohvelin jalastaan ja alkoi tarkastella ja pudistella sitä tarkoituksellisen pitkään. Hän nosti kengän päänsä korkeudelle ja lisäksi tömäytti sitä kevyesti pöytään muutaman kerran aivan kuin yrittäen hätistää sisälle mukamas joutuneen kiven. Tällä Hruštšov ilmaisi mielipiteensä puheenvuoron mielenkiinnottomuudesta. Samaisessa istunnossa Hruštšov nimitti filippiiniläistä puhujaa "amerikkalaisen imperialismin hännystelijäksi ja pokkuroijaksi", mikä aiheutti tulkeille vaikean tilanteen.
Hruštšovin poika Sergei, joka oli läsnä samassa YK:n istunnossa, on kertonut, että Hruštšovin kenkä irtosi väkijoukossa, ja sen toi hänelle turvamies. Hän naputteli pöytää sen merkiksi, että oli eri mieltä puheen suhteen, minkä jälkeen otti kengän mukaan naputteluun. Sergei Hruštšovin mukaan valokuva hänen isästään ja kengästä on myöhempi valokuvamanipulaatio.


title: Hruštšovin kenkä

text: Life-aikakauslehden taannoisen valokuvaajan John Loengardin mukaan Hruštšov ei oikeastaan lyönyt pöytään kengällään, mutta otti jalkineen jalastaan ja laski sen pöydälle selvänä aikomuksenaan käyttää tohvelia nuijana, sillä hän mimikoi kengänlyöntiä kädellään joillekin lähellä istuville Yhdistyneen arabitasavallan edustajille.


title: Hruštšovin kenkä

text: Hruštšov kertoo muistelmissaan toisesta kenkävälikohtauksesta, jonka hän järjesti puhuessaan Francon hallintoa vastaan värikkäin sanankääntein kuitenkaan mainitsematta el Caudilloa nimeltä. Espanjan edustaja vastasi haasteeseen, minkä jälkeen sosialististen maiden jäsenet aloittivat äänekkään rummutuksen jaloillaan. Hruštšov päätti lisätä vettä myllyyn ottamalla kengän ja paukuttamalla sillä pöytään itäblokin vastalauseen tehostamiseksi. Kyseinen kohta kiistetään kirjan sivuhuomautuksissa vääränä muistikuvana.


title: Möttönen (Perho)

text: Möttönen on noin 400 asukkaan kylä Perhon kunnassa Keski-Pohjanmaalla, noin 6 kilometriä Perhon kirkonkylältä valtatietä 13 etelään. Möttönen on Keski-Pohjanmaan eteläisimpiä kyliä. Möttösen postinumero on 69980.


title: Möttönen (Perho)

text: Kylän maisemalle tyypillistä ovat vuorottelevat metsät ja viljelysmaat. Oman leimansa kyläkuvalle antavat useat lammet ja Perhonjoki.


title: Möttönen (Perho)

text: Tärkeimmät työllistäjät Möttösessä ovat maanviljely ja talotuotanto. Myös monipuolinen yritystoiminta työllistää kylällä. Kylältä käydään myös töissä lähipaikkakunnilla kuten Kyyjärvellä. Kylällä on oma ala-aste sekä perhepäivähoitajia. Palveluista tärkeimpinä mainittakoon kauppa, asiamiesposti, matkahuolto ja huoltoasema.


title: Oinaskadun koulu

text: Oinaskadun koulu on Järvenpäässä toimiva luokkien 1-5 peruskoulu. Koulussa toimii viisi luokkaa. Kuudes luokka tästä koulusta käydään Järvenpään yhteiskoulussa. Koulussa toimii lisäksi iltapäiväkerho. Koulu on kaupungin uusimpia, sillä se on rakennettu vuonna 1990. Koulun vieressä sijaitsee hiekkakenttä sekä Terholan kuntorata. Oinaskadun koulun oppilaat tulevat pääosin Terholan, Satukallion ja Mikonkorven kaupunginosista.


title: Abastumani

text: Abastumani () on kaupunkityyppinen taajama ja kylpyläpaikkakunta Adigenin piirikunnassa Samtskhe-Džavakhetin hallintoalueella Georgiassa. Se sijaitsee Vähä-Kaukasuksella Meskheti-vuorijonon etelärinteillä pienessä Otskhe-joen laaksossa 25 kilometriä Adigenista koilliseen ja 28 kilometriä Akhaltsikhestä länteen. Vuoden 2002 väestönlaskennan mukaan taajamassa oli 1 368 asukasta. Georgian kansallinen astrofysikaalinen observatorio toimii Abastumanissa.


title: Abastumani

text: Keskiaikana nykyisen Abastumanin alue kuului Odzrkhen maakuntaan, joka sai nimensä linnoitukselta. Sen rauniot ovat edelleen jäljellä taajaman lähellä. 1500-luvulla linnoitus joutui osmanien käsiin ja alue autioitui heidän hallinnassaan, mutta paikalliset kävivät edelleen sen kuumilla lähteillä. Venäjän valtakaudella vuonna 1842 alueelle syntyi lyhytikäinen saksalainen Friedenthalin () siirtokunta. 1850-luvulla venäläiset asuttivat sen uudelleen varakuningas Mihail Vorontsovin suojeluksessa. Uusi asutuskeskus sai nimen Abbas-Tuman läheisen kylän mukaan ja nousi suosituksi lomapaikaksi ilmastonsa ja vesiensä vuoksi. Sen kehitys oli erityisesti suuriruhtinas Georgi Aleksandrovitš Romanovin (1871–1899) ansiota; hän kuului Romanov-sukuun ja vetäytyi Abastumaniin huonon terveytensä vuoksi. Abastumani sai kaupunkityyppisen taajaman ("daba") aseman neuvostokaudella vuonna 1926. Alueen matkailuinfrastruktuuria on uudistettu 2000-luvun puolivälistä lähtien.


title: Abastumani

text: Abastumanissa on suhteellisen kuiva vuoristoilmasto, jossa suhteellinen kosteus saavuttaa 50 prosenttia vain kesällä. Vuosittain aurinko paistaa keskimäärin 3 000 tuntia. Vuosittainen sademäärä on vuorostaan 626 millimetriä ja keskilämpötila 6,4 astetta celsiusta: tammikuussa −6,5 astetta ja heinäkuussa 17,2 astetta. Abastumanin kolmessa kuumassa lähteessä (veden lämpötila 39–48,5 astetta) ei juuri ole mineraaleja, mutta niiden vedessä on runsaasti sulfaatteja ja suolaa. Vettä on pitkään käytetty tuberkuloosin hoidossa. Abastumani toimii myös lähtöpaikkana vaelluksille Bordžomi-Kharagaulin kansallispuistoon.


title: Abastumani

text: Sen lisäksi että Abastumani on kylpyläkaupunki, jossa toimii hotelleja ja hoitolaitoksia, paikkakunnalla on useita kulttuurimonumentteja keskiajalta lähtien:


title: Charleyn täti

text: Charleyn täti ("Charley's Aunt") on brittiläinen Brandon Thomasin kirjoittama farssi.


title: Charleyn täti

text: "Charleyn täti" oli Brandon Thomasin tilaustyönä englantilaiselle maalaiskoomikolle W. S. Penleylle tekemä näytelmä. Thomas kirjoitti ensimmäisen version kahdessa kuukaudessa ja luki sen Penleylle, jota nauratti niin että hän putosi tuolilta ja jäi avuttomana lattialle makaamaan. Mutta lontoolaisia teatterinjohtajia ei näytelmä ilahduttanut yhtä paljon, vaan kaikki palauttivat sen. Penley ja Thomas olivat kuitenkin varmoja, että teatteriväki oli väärässä ja että näytelmä oli todellinen kultakaivos. He hankkivat rahoittajia ja alkoivat esittää näytelmää maaseudulla. "Charleyn täti" sai kantaesityksensä helmikuussa 1892 Bury St. Edmundsissa Suffolkissa noin 150 km Lontoosta pohjoiseen. Näytelmä oli todellakin menestys.


title: Charleyn täti

text: Joulukuussa 1892 heidän onnistui saada näytelmä Lontooseen Royalty Theatreen, josta se siirtyi suurempaan Globe-teatteriin. "Charleyn täti" oli yleisömenestys, ja sitä esitettiin loppuunmyydyille katsomoille neljä vuotta. Lokakuussa 1893 se sai ensiesityksensä Yhdysvalloissa Standard Theatressa New Yorkissa, ja "tätinä" oli Etienne Giradot. Näytelmän pohjalta tehtiin ensimmäinen elokuva 1925, ja siinä oli pääosassa Charlie Chaplinin veli Sydney Chaplin. Sen jälkeen on tehty useita elokuvaversioita.


title: Charleyn täti

text: Näytelmä on käännetty lukemattomille kielille. Suomeksi se ilmestyi painettuna 1906 Yrjö Weilinin kustantamana.


title: Charleyn täti

text: Ylioppilas Charley ja hänen hyvä ystävänsä Jack ovat rakastuneet saituri Mr. Spettiguen kahteen holhokkiin. Jotta he voisivat seurustella rauhassa tyttöjen kanssa, he taivuttelivat lordi Babberlyn pukeutumaan Charleyn tädiksi, joka on tullut käymään Brasiliasta ("sieltä missä asuu apinoita") ja voisi toimia "esiliinana". Mutta Mr. Spettigue rakastuu valetätiin – ja samassa tuleekin paikalle oikea täti...


title: Ambiorix

text: Ambiorix oli kelttiheimo eburonien päällikkö, jota pidetään kansallissankarina Belgiassa. Ambiorix johti eburoneja näiden sodassa roomalaisia vastaan 54–51 eaa .


title: Ambiorix

text: Vuosina 58–51 eaa. Julius Caesar löi Galliaan asettuneet belgit ja alisti Gallian pohjoisosat Rooman valtaan. Vuonna 54 eaa. Gallian koillisosiin leiriytyneet legioonat pakottivat eburonit luovuttamaan suurimman osan sadostaan valloittajille. Tätä eburonit eivät antaneet anteeksi. Ambiorix onnistui houkuttelemaan yhden legioonan väijytykseen, jossa kaikki roomalaiset tapettiin.


title: Ambiorix

text: Vuonna 53 eaa. roomalaiset tekivät kostoretken, jossa suurin osa eburoneista tuhottiin. Ambiorix pakeni Reinin yli, eikä hänen myöhemmistä vaiheistaan ole tietoa.


title: Tolyylifluanidi

text: Tolyylifluanidi on muun muassa torjunta-aineissa (Euparen M) ja liuotinohenteisissa puunsuoja-aineissa käytettävä tehoaine. Se ärsyttää hengitysteitä, ihoa sekä silmiä ja voi aiheuttaa herkistymisihottumaa. Tolyylifluanidi on haihtumaton ja veteen liukenematon.


title: Tolyylifluanidi

text:
Tolyylifluanidin hajoamistuotetta N,N-dimetyylisulfamidia on löydetty sekä pinta- että pohjavedestä viime kuukausien aikana useissa EU:n jäsenvaltioissa tehdyissä tutkimuksissa.
Hajoamistuote on terveydelle haitaton, mutta vettä otsonoitaessa esimerkiksi juomavettä puhdistettaessa se muodostaa syöpää aiheuttavia nitrosoamiineja .


title: Tolyylifluanidi

text: Tolyylifluanidin kemiallinen kaava on CHClFNOS, moolimassa 347.26 g/mol ja CAS-numero 731-27-1.


title: EMP 44

text: EMP 44 (tunnetaan myös nimellä Erma EMP 44) on saksalainen toisen maailmansodan aikainen sarjatulta ampuva ja 9×19 mm Parabellum -kaliiperinen konepistooli. Aseen suunnitteli MP-40-konepistoolin valmistajana tunnettu Erma Werke vuonna 1943. EMP 44:n oli tarkoitus korvata tuotantokustannuksiltaan kalliimpi MP-40 Saksan armeijan kalustossa.


title: EMP 44

text: EMP 44 läpäisi Saksan asevoimien testit mutta tästä huolimatta Wehrmacht ei ottanut asetta varsinaiseen palvelukäyttöön. Syynä aseen hylkäämiselle oli se, että kehittyneempi Sturmgewehr 44 oli jo tuotannossa, ja tarvetta EMP 44:lle ei näin ollen ollut.


title: W5 (sumu)

text: W5 eli Sh 2-199 () on emissiosumu, joka sijaitsee Linnunradan Perseuksen haarassa, 6 500 valovuoden päässä Aurinkokunnasta. Maasta katsottuna se on sikiön tai vastasyntyneen lapsen muotoinen ja peittää taivaankannesta neljä kertaa Kuun kokoisen alueen Kassiopeian tähdistön suunnassa. Sumupilven säteilemän heikon valon havaitsi ensimmäisenä amerikkalainen tähtitieteilijä Edward Emerson Barnard 1900-luvun alussa ja sen lähettämät radioaallot hollantilainen tähtitieteilijä Gart Westerhout vuonna 1958.


title: W5 (sumu)

text: W5-sumun keskellä sijaitsee avoin tähtijoukko IC 1848, jonka voimakas ultraviolettisäteily ionisoi sumun vetyatomit ja saa sen loistamaan sähkömagneettisen säteilyn eri aallonpituuksilla. Tähtijoukkoon kuuluu raskaita, 15–60 kertaa Auringon massaisia tähtiä, joista puhaltavat tähtituulet ovat kovertaneet pilveen kaksi valtavaa, nuorempien tähtisukupolvien reunustamaa onteloa.


title: W5 (sumu)

text: Havainnoimalla W5-sumun lähettämää infrapunasäteilyä NASA:n Spitzer-avaruusteleskoopilla tiedemiehet ovat ensimmäistä kertaa löytäneet todisteita teorialle, jonka mukaan raskaista tähdistä purkautuva aine ja säteily voivat tiivistää ympäröivää kaasua ja pölyä niin voimakkaasti, että syntyy uusia tähtiä ().


title: Morfogeneesi

text: Morfogeneesillä tarkoitetaan biologisen rakenteen kehittymistä, "muotoutumista". Tunnetuimman teorian aiheesta esitti englantilainen matemaatikko ja logiikan tutkija Alan Turing.


title: Frederick Roberts

text: Frederick Sleigh Roberts, Robertsin ensimmäinen jaarli, paroni Roberts of Kandahar (30. syyskuuta 1832 Cawnpore, Intia – 14. marraskuuta 1914 Saint-Omer, Ranska) oli irlantilais-englantilainen sotamarsalkka, joka toimi komentajana toisessa afgaanisodassa 1878–1880 ja buurisodassa 1899–1902.


title: Frederick Roberts

text: Roberts syntyi Intiassa, mutta opiskeli Etonissa ja Sandhurstissa. Valmistuttuaan hän pestautui Englannin Itä-Intian kauppakomppanian palvelukseen ja päätyi Bengalin tykistöön vuonna 1851. Hän osallistui vuonna 1857 sepoykapinan tukahduttamiseen luutnanttina ylipäällikön esikunnassa, ja sai ansioistaan Viktorian ristin. Roberts osallistui vuoden 1868 Etiopian-sotaretkeen sekä vuosien 1871–1872 Lushain sotaretkeen Koillis-Intiassa. Vuonna 1878 hänet ylennettiin everstiksi ja nimitettiin Intian-joukkojen päämajoitusmetariksi. Toisen afgaanisodan alussa 1878 Roberts johti aluksi sotilaskolonnaa, joka eteni Kabuliin Kuramin solan kautta ja löi afgaanit Peiwar Kotalin taistelussa. Vielä samana vuonna hänet ylennettiin kenraalimajuriksi ja hän johti operaatioita, jotka johtivat Kabulin valtaukseen. Elokuussa 1880 Roberts marssitti 10 000 miehen armeijansa 23 päivässä Kabulista Kandahariin. Sen jälkeen hän löi 1. syyskuuta Mohammad Ayub Khanin joukot Kandaharin taistelussa. Robertsin Kandaharissa ja Kabulissa saavuttamien voittojen ansiosta britit pystyivät vetäytymään Afganistanin valloitusyrityksestään neuvotteluteitse.


title: Frederick Roberts

text: Vuonna 1881 Roberts nimitettiin Natalin kuvernööriksi ja samalla uudeksi ylipäälliköksi ensimmäisessä buurisodassa, mutta sotatoimet ehtivät loppua brittien tappioon ennen kuin hän pääsi ottamaan komennon. Saatuaan vuonna 1883 ylennyksen kenraaliluutnantiksi hän toimi Intian joukkojen ylipäällikkönä 1885–1893. Tuona aikana käydyssä kolmannessa Burman sodassa Robertsin panos rajoittui lähinnä Intian brittiläisten joukkojen organisointiin ja kouluttamiseen. Roberts ylennettiin 1890 kenraaliksi ja 1895 sotamarsalkaksi. Vuodesta 1895 hän oli Irlannin joukkojen ylipäällikkönä.


title: Frederick Roberts

text: Toisessa buurisodassa Roberts johti ”intialaisten upseerien” ryhmää, joka taisteli vaikutusvallasta ”afrikkalaisten upseerien” kanssa. Toisen buurisodan alkuvaiheessa koettujen tappioiden jälkeen hänet kutsuttiin brittijoukkojen ylipäälliköksi joulukuussa 1899 ja hän saapui seuraavassa kuussa Kapkaupunkiin. Hän johti muun muassa helmikuussa 1900 piiritetyn Kimberleyn vapauttamista, minkä jälkeen hän saartoi kaupunkia piirittäneen buuriarmeijan. Roberts löi buurikenraali Piet Cronjén joukot Paardebergin taistelussa, valtasi 13. maaliskuuta Oranjen vapaavaltion pääkaupungin Bloemfonteinin, ja tarjosi armahdusta kaikille muille paitsi buurien johtajille. Hän luovutti ylipäällikkyyden Etelä-Afrikassa esikuntapäällikölleen Herbert Kitchenerille marraskuussa 1900.


title: Frederick Roberts

text: Robertsista tehtiin paroni "Roberts of Kandahar" vuonna 1892 sekä jaarli vuonna 1901. Hän toimi vuosina 1901–1904 Britannian asevoimien ylipäällikkönä ollen viimeinen tässä tehtävässä ennen viran lakkauttamista. Roberts pyrki edistämään yleistä asevelvollisuutta, jotta kansakunta olisi paremmin valmistautunut lähestyvään maailmansotaan. Roberts kuoli muutamaa kuukautta ensimmäisen maailmansodan syttymisen jälkeen marraskuussa 1914 ollessaan vierailulla intialaisten brittijoukkojen luona rintamalla Ranskassa.


title: Frederick Roberts

text: Robertsin molemmat pojat kuolivat ennen häntä ja hänen kuollessaan Roberts of Kandaharin paronin arvo ei periytynyt kenellekään. Sen sijaan hänen jaarlin ja varakreivin arvonsa periytyivät tyttärien kautta. Robertsin valtiolliset hautajaiset pidettiin St Paulin katedraalissa Lontoossa. Hän oli Winston Churchillin ohella toinen ei-kuninkaallinen, jolle järjestettiin 1900-luvulla Britanniassa julkiset ruumiinvalvojaiset.


title: Paavalinkirkko (Frankfurt am Main)

text: Paavalinkirkko () on Frankfurt am Mainissa sijaitseva protestanttinen kirkkorakennus, joka otettiin käyttöön vuonna 1789, mutta valmistui lopullisesti vasta 1833.


title: Paavalinkirkko (Frankfurt am Main)

text: Paavalinkirkko on historiallisesti merkittävä rakennus, koska sen tiloissa kokoontui vuosina 1848–1849 Frankfurtin kansalliskokous sekä sitä valmistellut esiparlamentti. Alkuperäinen rakennus tuhoutui toisen maailmansodan aikana Frankfurtin pommituksissa vuonna 1944, mutta kansallisen symboliarvonsa vuoksi se rakennettiin pian uudelleen ja avattiin Frankfurtin kansalliskokouksen 100-vuotisjuhlien yhteydessä vuonna 1948. Se oli ensimmäinen Frankfurtin rakennus, joka uudelleenrakennettiin sodan jälkeen. Rakennusta ei enää käytetä kirkkona, vaan monenlaisten tapahtumien järjestämispaikkana. Esimerkiksi Saksan kirjakauppiaiden rauhanpalkinto jaetaan vuosittain siellä.


title: Ritzin kombinaatioperiaate

text: Ritzin kombinaatioperiaate tarkoittaa spektriviivojen aaltolukujen määräytymistä toistensa summista ja erotuksista. Minkä tahansa spektriviivan aaltoluku on kahden termin erotus:


title: Ritzin kombinaatioperiaate

text: formula_1 ,


title: Ritzin kombinaatioperiaate

text: jossa formula_2 ja formula_3 Rydbergin vakio vetyatomille R=109 667 cm.


title: Ritzin kombinaatioperiaate

text: Teorian esitti Walter Ritz vuonna 1908.


title: Hannu Niemelä

text: Hannu Tapani Niemelä (s. 17. huhtikuuta 1954 Lohtaja) on suomalainen baritoni.


title: Hannu Niemelä

text: Hannu Niemelä on suorittanut Sibelius-Akatemiassa kanttori-urkurin ja laulunopettajan tutkinnot sekä lauludiplomin 1983. Hän on osallistunut Kim Borgin, Matti Tuloiselan, Karl-Heinz Jariuksen ja Hans Hotterin mestarikursseille.


title: Hannu Niemelä

text: Niemelä on ollut kiinnitettynä solistiksi Badenin valtionteatterissa Karlsruhessa 1985–1989, Mainzin valtionteatterissa 1989–1995 ja Dortmundin oopperassa 1995–2002. Hän on vieraillut Savonlinnan Oopperajuhlilla, Suomen Kansallisoopperassa vuodesta 1992 lähtien sekä useissa maissa ympäri maailmaa.


title: Hannu Niemelä

text: Niemelä on esittänyt oopperalavalla noin sataa baritoniroolia, joiden joukossa on useita kantaesityksiä. Hän on laulanut levytyksissä Suomessa ja Saksassa. Niemelä oli Savonlinnan Oopperajuhlien vuoden taiteilija 1999 ja Lohtajan kirkkomusiikkijuhlien taiteellinen johtaja 1988–1995.


title: Lost Station

text: Lost Station on suomalaisen indie rock -yhtye Kastorin vuonna 2008 julkaistu ensimmäinen studioalbumi.


title: Lost Station

text: Albumin kappaleet ovat säveltäneet Kastorin jäsenet Matias Koponen (laulu, koskettimet, kitara), Jarkko Kumpulainen (kitara, taustalaulu), Jarno Koponen (rummut, lyömäsoittimet), Esko Janatuinen (basso) ja Artturi Taira (koskettimet). Levyllä esiintyvät heidän lisäkseen myös Malla Malmivaara ja Tuomas Eriksson. Sanoitukset ovat tehneet Matias Koponen ja Jarkko Kumpulainen.


title: Lost Station

text: Albumi on Kastorin tuottama, Arto Tuunelan miksaama ja Minerva Papin masteroima.


title: Lost Station

text: Albumi on julkaistu Backstage Alliance -levy-yhtiölle.


title: Roger Keith Coleman

text: Roger Keith Coleman (1. marraskuuta 1958 – 20. toukokuuta 1992) oli yhdysvaltalainen rikollinen. Hänet tuomittiin kuolemaan ja teloitettiin vaimonsa siskon raiskauksesta ja raa'asta murhasta. Hänen tapauksensa herätti huomiota, koska hän väitti sinnikkäästi olevansa syytön. DNA-aineisto kuitenkin on sittemmin todistanut hänen syyllisyytensä.


title: Roger Keith Coleman

text: Coleman työskenteli kaivoksella.


title: Roger Keith Coleman

text: Coleman hyökkäsi 19-vuotiaan Wanda Fay McCoyn kimppuun tämän kotona Virginian Grundyssä 10. maaliskuuta 1981. Coleman raiskasi, surmasi teräaseella ja melkein mestasi uhrinsa. Hänestä tuli heti epäilty. Hänellä oli aiempi tuomio raiskauksen yrityksestä. Kuolemantuomion hän sai vuonna 1982. Valitukset eivät johtaneet muutoksiin tuomiossa. Coleman joutui sähkötuoliin vuonna 1992, mutta vakuutti syyttömyyttään vielä teloitettavana ollessaan.


title: Roger Keith Coleman

text: Colemanin syyttömyydestä vakuuttuneet kamppailivat pitkään asiansa puolesta. Colemanin tapaus nousikin keskeiseen asemaan kuolemanrangaistuksen ympärillä käydyssä keskustelussa. Coleman sai kansainvälistä julkisuutta vakuuttelemalla syyttömyyttään lehdissä ja televisiossa. Hän päätyi "Time"-lehden kanteen. Ennen teloitusta hänelle tehtiin valheenpaljastustesti, jota hän ei läpäissyt.


title: Roger Keith Coleman

text: Virginian kuvernööri Mark R. Warner ilmoitti tammikuussa 2006, että teloituksen jälkeen suoritetut tutkimukset olivat lopullisesti vahvistaneet Colemanin syyllisyyden. Oli vain yksi mahdollisuus yhdeksästätoista miljoonasta, että uhrin ruumiista löydetty siemenneste olisi kuulunut jollekulle muulle. Coleman oli ollut DNA-testissä jo elinaikanaan, mutta näin vahva varmuus hänen syyllisyydestään saatiin vasta postuumisti 2000-luvulla, jolloin DNA-aineisto päätettiin tutkia uudelleen.


title: Roger Keith Coleman

text: Vuonna 1990 tehdyn DNA-testin tulos oli ollut kiistelty. Se oli sijoittanut Colemanin väestöstä siihen kahteen prosenttiin, joka olisi voinut olla syyllinen tekoon. Väitettiin, että yhdessä vereen liittyneen todistusaineiston kanssa testi olisi osoittanut Colemanin syyllisyyden 99,8-prosenttisella varmuudella. Colemanin lakimiehet kuitenkin väittivät, että DNA-testi todisti vähintään kahden ihmisen osallistuneen hyökkäykseen.


title: Vetka

text: Vetka (valkoven. ja ) on pieni kaupunki ja hallintopiiri Homelin alueen itäosissa Valko-Venäjällä. Kaupungissa asui vuoden 2009 väestönlaskun mukaan 7 927 ja koko hallintopiirissä 18 766 henkeä. Kaupunki sijaitsee Dneprin sivuhaaran Sožin itärannalla 24 kilometriä Valko-Venäjän toiseksi suurimman kaupungin Homelin (Gomel) koillispuolella ja toisaalta Venäjän Brjanskin alueen länsipuolella.


title: Vetka

text: Vetkan kaupunki ja talouselämä sekä ympäröivän alueen maatalous ovat kärsineet merkittävästi Tšernobylin ydinvoimalakatastrofin vaikutuksista. Etenkin piirin itäosissa pitkäikäisen cesium-137:n korkeat pitoisuudet vaikuttavat vielä vuosikymmeniä.


title: Vetka

text: Vetkassa on muun muassa Valkovenäläisen kansantaiteen museo ("Vetkauski muzei narodnai tvortšatsi"). Vuonna 1987 avattu museo esittelee muun muassa Vetkan alueen varhaista asutushistoriaa jääkauden jälkeisistä kivikirveistä lähtien, ortodoksista kirkkotaidetta ja -historiaa (vanhoja kirkonkirjoja; ikoneja ja ikonitekniikoita erityisesti "Vetkan koulusta" 1800-luvulta ja 1900-luvun alkupuolelta), puukaiverruksen ja kankaankudonnan perinteitä sekä erilaisia samovaareja.


Liikenteessä kuolleiden lasten muistomerkki sijaitsee Vaasassa Inkerinpuistossa. Muistomerkin ovat suunnitelleet Tea Helenelund ja Tauno Manninen. Se paljastettiin 11. toukokuuta 1955.


title: Luotsi-suihkukaivo

text: Luotsipatsas on Vaasassa Kirkkopuistossa kaupungintalon vieressä sijaitseva patsas ja suihkulähde. Patsas esittää luotsia ja kipparia ruoriin lujasti tarttuneena. Kipparilla on päällään sadetakki ja päässä sydvesti. Suihkulähde on iltavalaistu.


title: Norio Nagayama

text: Norio Nagayama (; 27. kesäkuuta 1949 – 1. elokuuta 1997) oli japanilainen rikollinen ja kirjailija. Hän syntyi Abashirissa Hokkaidōlla ja muutti teini-ikäisenä Tokioon. Siellä hän todisti vuonna 1965 Misao Katagirin ammuskelua. Nagayama itse ampui neljä ihmistä aikavälillä 11. lokakuuta　–　5. marraskuuta 1968. Hän myös ryösti kaksi uhreistaan.


title: Norio Nagayama

text: Lapsuudessaan Nagayama oli joutunut äitinsä hylkäämäksi. Isä oli kuollut pojan lapsuusaikana.


title: Norio Nagayama

text: Nagayama pidätettiin 7. huhtikuuta 1969. Hänet tuomittiin kuolemaan vuonna 1979, mutta vuonna 1981 tuomio lieveni elinkautiseksi. Lievennys jäi voimaan vuonna 1983. Vuonna 1987 Nagayama kuitenkin tuomittiin taas kuolemaan. Tämä päätös vahvistettiin vuonna 1990.


title: Norio Nagayama

text: Vankeusaikanaan Nagayama sai mainetta kirjoillaan, joista ensimmäisen hän julkaisi jo vuonna 1971. Teosten joukossa on romaani "Kibashi" (1984). Nagayama antoi tekijänoikeusmaksuja uhrien omaisille ja köyhien lasten hyödyksi etenkin Peruun.


title: Norio Nagayama

text: Nagayama teloitettiin hirttämällä elokuussa 1997. Hänen entinen vaimonsa, lakimiehensä ja muut saivat tiedon kuolemasta vasta, kun se pääsi sanomalehtiin. Samana päivänä hirtettiin kolme muuta japanilaista kuolemaantuomittua.


title: Haliaeetinae

text: Haliaeetinae on haukkojen heimoon kuuluva päiväpetolintujen alaheimo.


title: Grise Fiordin lentoasema

text: Grise Fiordin lentoasema () on lentoasema Kanadan Nunavutin territoriossa Grise Fiordin kylässä. Kenttää ylläpitää Nunavutin territorion hallinto. Lentoonlähtöjä ja -laskuja oli vuonna 2008 yhteensä 251.


title: Pikkusinisiipi

text: Pikkusinisiipi ("Cupido minimus") on sinisiipien heimoon kuuluva pienikokoinen päiväperhonen. Laji esiintyy palearktisella alueella. Suurimmillaankin selvästi alle kolmen senttimetrin siipivälillään se on Suomen pienikokoisin päiväperhoslaji.


title: Pikkusinisiipi

text: Pikkusinisiiven etusiiven pituus on yleensä 9–13 mm ja siipien kärkiväli 18–25 mm. Siipien yläpinnan pohjaväri on tummanruskea. Koiraalla on yläpuolella hajallaan hopeansinisiä suomuja, mutta muuten sukupuolet ovat samannäköisiä. Koiraiden sinisten suomujen määrä kasvaa siirryttäessä pohjoista kohti. Siipien alapinnat ovat vaaleanruskeat ja sekä etu- että takasiiven poikki kulkee mustien, valkoreunaisten täplien rivi. Täplät ovat suurempia kuin niittysinisiivellä ("Plebeius semiargus"). Siipien alapinnoilla ei ole lainkaan oranssia väriä.


title: Pikkusinisiipi

text: Pikkusinisiipi esiintyy Espanjasta Euroopan läpi Turkkiin, Kaukasukselle ja Aasiassa Mongoliaan ja Amurin seudulle saakka. Laji puuttuu Euroopassa muun muassa Pyreneiden niemimaan eteläosista, Britteinsaarien pohjoisosista ja suurimmasta osasta Fennoskandiaa. Suomessa pikkusinisiipi esiintyy nykyisin vain paikoittain Salpausselällä ja Pohjois-Karjalassa. Kanta on rajusti taantunut. Laji on aiemmin esiintynyt myös Varsinais-Suomessa ja Ahvenanmaalla, mutta on nykyään hävinnyt. Pikkusinisiipi on löydetty myös Kilpisjärveltä, jonne se on ilmeisesti harhautunut Norjasta, jossa laji esiintyy pohjoisempana kuin Suomessa.


title: Pikkusinisiipi

text: Lentoaika on levinneisyysalueen eteläosissa huhtikuusta syyskuuhun, pohjoisosissa toukokuusta heinäkuuhun. Suomessa lentoaika on toukokuun puolivälistä kesäkuun lopulle.


title: Pikkusinisiipi

text: Pikkusinisiiven elinympäristöä ovat kuivat niityt ja ruohoiset rinteet merenpinnan tasolta 2 700 metrin korkeudelle saakka. Usein esiintymispaikka on pinta-alaltaan varsin pieni. Tyypillistä elinympäristöä Suomessa ovat sisämaan harjualueet ja mäkimaastot eikä Suomesta tunneta kovinkaan montaa esiintymispaikkaa. Myös Ruotsissa esiintymät ovat erittäin paikallisia ja etäisyydet populaatioiden välillä ovat suuria. Sopivalla paikalla perhoslaji voi kuitenkin olla runsaslukuinen. Syynä paikallisuuteen ovat pitkälti toukan ravintokasvit, jotka ovat suosivat kalkkipitoista maaperää. Laji on paikkauskollinen eivätkä etenkään koiraat lennä kauaksi reviiriltään. Naaraat liikkunevat laajemmalla alueella.


title: Pikkusinisiipi

text: Muna munitaan ravintokasvin kukkiin. Toukka elää pääasiassa ravintokasvin kukinnoissa ja hedelmissä. Toukkakehitys kestää 3–4 viikkoa ja toukka talvehtii täysikasvuisena ravintokasvin kuihtuneissa kukinnoissa. Laji koteloituu maahan ja kotelovaihe kestää noin kaksi viikkoa. Toukka on myrmekofiili ja sitä tavataan joskus muurahaispesistä muurahaisvieraana.


title: Pikkusinisiipi

text: Toukan ravintokasveja ovat etelässä masmalo ("Anthyllis vulneraria"), keulankärki ("Oxytropis campestris") sekä maitteet ("Lotus"), kuten keltamaite ("Lotus corniculatus") ja pohjoisessa ilmeisesti tunturikurjenherne ("Astragalus alpinus").


title: Aili

text: Aili on alkujaan saamelainen naisen etunimi. Saamelaisilla sen tiedetään esiintyneen jo 1600-luvulla, ja suomalaisten keskuudessa se yleistyi 1800-luvun lopulla. Nykyään nimi on yleinen myös Virossa. Saamelaisilla nimi esiintyy myös muodossa Áile, ja muuallekin on levinnyt myös nimen inarinsaamelainen muunnelma Aila.


title: Aili

text: Nimi Aili on vuoden 2009 loppuun mennessä annettu 31 832 naiselle, joista suurin osa on syntynyt 1900-luvun alkupuoliskolla. Almanakassa nimi on ollut vuodesta 1908 lähtien, ja nimipäivä on 17. syyskuuta.


title: Sixten Ekstrand

text: Sixten Ekstrand (s. 1960) on suomenruotsalainen pappi ja teologian tohtori.


title: Sixten Ekstrand

text: Sixten Ekstrand väitteli tohtoriksi Åbo Akademissa v. 1993 aineenaan kirkkohistoria. Hän on siellä myös kirkkohistorian dosentti.


title: Sixten Ekstrand

text: Hän toimi pappina Pernajan seurakunnassa 1985-1988 ja Kyrkans Ungdom -herätysliikkeen toiminnanjohtajana 1989–1998. Toimittuaan lyhyen ajan Kyrkpressen-lehden päätoimittajana hän siirtyi Åbo Akademihin käytännöllisen teologian lehtoriksi ja professoriksi, jossa virassa hän oli 1999-2007.


title: Sixten Ekstrand

text: Vuosina 2007-2013 Ekstrand oli Porvoon hiippakunnan hiippakuntadekaani, ja vuodesta 2013 hän toimii Kirkkohallituksessa kirkon ruotsinkielisen työn keskuksen (Kyrkans central för det svenska arbetet) johtajana.


title: Sixten Ekstrand

text: Ekstrand oli v. 2009 ehdokkaana Porvoon hiippakunnan piispaksi, mutta hävisi Björn Vikströmille toisella äänestyskierroksella äänin 250–199. Ekstrandia pidetään Raamattu-käsitykseltään vanhoillisena, ja piispanvaalin yhteydessä korostui erityisesti hänen kielteinen kantansa homoparien vihkimiseen.


title: Sixten Ekstrand

text: Hän on ehdokkaana myös vuoden 2019 piispanvaalissa, kun etsitään Vikströmille seuraajaa.


title: Aila

text: Aila on suomalainen ja virolainen naisen etunimi, alkujaan inarinsaamelainen muunnelma nimestä Aili. Virossa se on käsitetty myös Alice-nimen muunnelmaksi.


title: Aila

text: Nimi Aila on 1900-luvun alusta syyskuuhun 2018 mennessä annettu 16 116 naiselle ja muutamalle miehelle. Hieman yli puolet Aila-nimisistä on syntynyt 1940- ja 1950-luvuilla. Almanakassa nimi on ollut vuodesta 1929 lähtien, ja nimipäivä on 17. syyskuuta.


title: Velvoitteen tehoste

text: Velvoitteen tehoste on yksityisoikeudellinen oikeusseuraamus, johon turvaudutaan velvoitteen jäädessä täyttämättä. Siihen liittyy tehosteen eli pakkokeinon (sanktion) täytäntöönpanon mahdollisuus. Velvoitteen tehoste antaa oikeussuojaa velkasuhteen osapuolille ja ylläpitää sopimusten sitovuutta. Tehosteet ovat sopimusrikkomuksen seuraamuksia, mutta ne soveltuvat myös yksipuolisiin velkasuhteisiin. viranomaiset eivät yleensä sovella niitä vaan edellytetään sopijapuolen vaatimusta. Tärkeimmät velvoitteen tehosteet ovat hinnanalennus, käsirahavälipuhe, laiminlyönnin rekisteröiminen ja julkistaminen (luottotieto), luontoissuoritus, menettämisseuraamus, pidättämisoikeus, sopimuksen irtisanominen, sopimuksen purku, sopimussakko ja vahingonkorvaus.


title: Velvoitteen tehoste

text: Oikeussuojan toteuttamiseksi korvausten suuruuden tulee vastata velkojan todellista vahinkoa. Vastasuoritusvaikutukset pyrkivät palauttamaan sopimustasapainon molempia osapuolia velvoittavissa sopimuksissa. Vastasuoritusvaikutuksia ovat hinnanalennus, menettämisseuraamus, pidättämisoikeus ja sopimuksen purku. Velallisen oikeussuojan takaamiseksi tehosteiden edellytykset on porrastettu. Tiukimmat edellytykset asetetaan niille seuraamuksille, joilla eniten puututaan velallisen oikeushyviin. Tällaisia seuraamuksia ovat muun muassa sopimuksen purku ja vahingonkorvaus. Velkoja voi vapaasti valita eri tehosteiden välillä, mutta velalliseen kohdistettu seuraamus ei saa olla tarpeettoman ankara, jos lievempikin tehoste takaa oikeussuojan.


title: Velvoitteen tehoste

text: Velallisen keskeisiä oikeushyviä suojataan toteutettaessa tehosteita oma-apuisesti esimerkiksi palkkasaatavan osittaisella kuittauskiellolla ja viranomaisten pannessa täytäntöön tehosteita käytetään ulosmittausrajoituksia. Samankaltainen on velallisen omakohtaisen vapauden suoja luontoissuorituksessa. Sopimusvapauden väärinkäytöksiä vastaan antaa suojaa oikeustoimen pätemättömyyttä koskevat säännökset ja sopimuksen sovittelu. Sopijapuolet voivat myös sopia tehosteiden soveltamisesta, rajoittamisesta tai poissulkemisesta. Tällaisia oikeussuojan järjestamistapoja ovat vaikkapa sopimussakkovälipuhe ja vastuunrajoitusehdot. Lain säännökseen perustuvia tehosteita sovelletaan silloin, jos sopijapuolet eivät ole sopineet oikeussuojasta tai jos suojassa on puutteita tai kohtuuttomuuksia.


title: Velvoitteen tehoste

text: Velvoitteiden tehosteiden pakkotäytäntöönpano on viranomaisten asiana. Monessa tapauksessa velkoja pystyy toteuttamaan oikeussuojansa oma-apuisesti. Näin tapahtuu esimerkiksi realisoitaessa käteispantti, sovellettaessa kuittausta tai sopimuksen purussa ja hinnanalennuksessa, jos velkoja ei ole ehtinyt tehdä omaa suoritustaan.


title: Hinnanalennus

text: Hinnanalennus tarkoittaa kaupan kohteessa olevan virheen vuoksi ostajalle myönnettyä vähennystä hyödykkeestä korvaukseksi alun perin sovittuun rahamäärään tai muuhun vastikkeeseen. Tavallisesti hinnanalennuksen suuruus lasketaan niin, että alennetun ja alun perin sovitun hinnan välinen suhde vastaa virheellisen ja sopimuksen mukaisen hyödykkeen arvon suhdetta. Alennuksen määrä ei riipu virheen syystä, vaan sillä korvataan kaupan kohteen hintaan vaikuttavat virheet. Hinnanalennuksen lähikäsite on vahingonkorvaus, jolla kuitenkin on erilainen peruste ja laskemistapa.


title: Hinnanalennus

text: Oikeuskäytännössä hinnanalennusta käytetään seuraamuksena asuntojen, irtaimen, kiinteistöjen ja palveluiden kaupassa. Se vakiintui suomalaiseen oikeuskäytäntöön pohjoismaisten kauppalakien ja oikeuskirjallisuuden välityksellä, mutta säädöspohjaiseksi se tuli vasta kuluttajansuojalain (38/1978) ja kauppalain (355/1987) myötä.


title: Arthur Travers-Borgström

text: Arthur Hjalmar Travers-Borgstroem (sukunimi vuoteen 1915 "Borgström"; 14. syyskuuta 1859 Helsinki – 3. helmikuuta 1927 Helsingin maalaiskunta) oli suomenruotsalainen liikemies joka kirjoitti myös runoja nimimerkillä "Vagabond".


title: Arthur Travers-Borgström

text: Travers-Borgströmin vanhemmat olivat kauppaneuvos Johan Leonard Borgström (1832–1907) ja Alice Travers. Isä Leonard Borgström toimi helsinkiläisen kauppahuone Henrik Borgström & Co:n johtajana sekä Forssa Ab:n toimitusjohtajana, äiti Alice kuului taas englantilaiseen Traversin pankkiirisukuun. Arthur H. Borgström asui vuodesta 1888 Hangossa jossa hänellä oli pääasiassa voinvientiä harjoittanut yritys Smörexportfirman Arthur H. Borgström sekä oma meijeri. Vuonna 1892 yrityksen tuontiliiketoiminta, joka koostui rehujen, lannoitteiden ja siementen tuonnista, siirtyi uudelle Osakeyhtiö Agros -nimiselle yhtiölle, jonka suurin omistaja Arthur H. Borgström oli. Tämä yhtiö valmisti myös voiastioita ja sillä oli oma voiastiatehdas Hangossa. Kirjailija Karl August Tavaststjerna vietti 1890-luvulla pitkiä aikoja Hangossa Borgströmin vieraana.


title: Arthur Travers-Borgström

text: Vuonna 1903 Arthur H. Borgström sai isältään tämän osuuden Borgströmin kauppahuoneessa sekä H. Borgström J:orin tupakkatehtaan. Vuonna 1919 tupakkatehdas yhdistyi pietarsaarelaisen Ph. U. Strengberg & Co:n tupakkatehtaan kanssa. Myöhemmin hän oleskeli pääasiassa ulkomailla.


title: Arthur Travers-Borgström

text: Travers-Borgströmin puoliso oli vuoteen 1919 Maria von Heiroth. Travers-Borgström jätti testamentissaan suurimman osan omaisuudestaan Leonard ja Alice Borgströmin muistosäätiölle.


title: Arthur Travers-Borgström

text:
Nimellä "Arthur H. Borgström":
Nimellä "Arthur Travers-Borgström":
Nimimerkillä "Vagabond":


title: Axel Fogelholm

text: Axel Ferdinand Fogelholm (14. kesäkuuta 1859 Houtskari – 29. lokakuuta 1894 Tammisaari) oli suomenruotsalainen kirjailija joka käytti nimimerkkejä "-el-el-" ja "mag. Fogelholm".


title: Jukka Toivola (Kustaa)

text: Jukka Toivola, kirjailijanimeltään Kustaa (1899 – 8. toukokuuta 1938 Petroskoi) oli suomalaissyntyinen neuvostoliittolainen lehtimies ja kirjailija.


title: Jukka Toivola (Kustaa)

text: Toivola muutti vuonna 1923 Neuvosto-Karjalaan, jossa hän työskenteli Punainen Karjala -lehden toimittajana. Hän julkaisi lehdissä kuvauksia, pakinoita ja kertomuksia, joista eräät ilmestyivät myös erillisinä kirjasina.


title: Jukka Toivola (Kustaa)

text: Toivola oli vuodesta 1920 lähtien SDP:n, vuodesta 1922 SKP:n ja vuodesta 1923 NKP(b):n jäsen. Hänet pidätettiin helmikuussa 1938, tuomittiin kuolemaan vakoojana ja ammuttiin Petroskoin lähellä. Toivola todettiin syyttömäksi vuonna 1957.


title: Jukka Toivola

text: Jukka Toivola -nimisiä henkilöitä on useita:


title: HMS Penelope (1914)

text: HMS Penelope oli Britannian kuninkaallisen laivaston Arethusa-luokan risteilijä, joka palveli ensimmäisessä maailmansodassa. Alus otettiin palveluskäyttöön joulukuussa 1914.


title: HMS Penelope (1914)

text: "HMS Penelope" liitettiin joulukuussa 1914 Harwichissa oleviin yksiköihin, joiden mukana se otti osaa maaliskuussa 1915 Hoyeriin suunnattuun iskuun. Aluksen päällikkönä toimi Hubert Lynes, joka päätyi amiraaliksi. Alukselle asennettiin lentokoneiden lähetysalusta, mutta se poistettiin jo elokuussa. Alus liitettiin vielä elokuussa 1915 5. Risteilijäviirikköön Harwichiin, minkä mukana alus valvoi Kanaalin itäpään meriliikennettä. Alus upotti tai valtasi syyskuussa neljä saksalaista troolaria.


title: HMS Penelope (1914)

text: "HMS Penelopeen" osui 25. huhtikuuta 1916 Norfolkin rannikolla Saksan laivaston sukellusveneen "UB-29":n laukaisema torpedo. Osuman seurauksena peräsin ja rungon takaosa vaurioituivat pahoin, mikä pakotti aluksen siirtymään telakalle. Alus palasi maaliskuussa 1917 telakalta, jolloin se liitettiin Suuren laivaston 7. Risteilijäviirikköön.


title: HMS Penelope (1914)

text: "HMS Penelopelle" asennettiin marraskuussa 1917 laitteet 70 miinan laskemiseksi. Alus teki kolme miinanlasku matkaa muun muassa helmikuussa 1918 Kattegatiin. Alus palasi maaliskuussa 1918 7. Risteilijäviirikköön, jonka mukana se otti osaa Saksan avomerilaivaston antautumiseen marraskuussa.


title: HMS Penelope (1914)

text: Alus poistettiin palveluksesta ja se sijoitettiin Noren reserviin kesäkuussa 1919, kunnes se laitettiin poistolistalle huhtikuussa 1921. Se myytiin romutettavaksi lokakuussa 1924 Stanleelle Doveriin.


title: You’re Speaking My Language

text: You're Speaking My Language on Juliette and the Licksin esikoisalbumi, joka julkaistiin 16. toukokuuta 2005.


title: Terra Australis

text: Terra Australis (latinaa, "eteläinen maa") eli Terra Australis Incognita ("tuntematon eteläinen maa") oli eteläisellä pallonpuoliskolla sijainneeksi oletettu laaja manner. Manner esiintyi yleisesti eurooppalaisissa maailmankartoissa 1400-luvulta 1700-luvulle saakka. Siitä käytettiin joskus myös nimitystä "Magallanica" tai "Magellanica" (Magellanin eli Fernão de Magalhãesin mukaan), "La Australia del Espritu Santo" ("Pyhän Hengen eteläinen maa") tai "'La grande isle de Java" ("Jaavan suuri saari).


title: Terra Australis

text: Aristoteles väitti tiettävästi ensimmäisenä, että eteläisellä pallonpuoliskolla on suuri tuntematon manner. Myöhemmin hänen teoriansa omaksui Ptolemaios, joka oletti, että eteläisellä ja pohjoisella pallonpuoliskolla on oltava suunnilleen yhtä paljon maata. Hänen käsityksensä mukaan Intian valtameri rajoittui etelässä maahan. Hänen kartoissaan, jotka renessanssiaikana tulivat hyvin tunnetuiksi, ei etelässä ollut erillistä mannerta, mutta Afrikan ja Aasian välillä oli maayhteys myös Intian valtameren eteläpuolitse niin, että Intian valtameri oli kokonaan mannerten ympäröimä. Pidettiin myös mahdollisena, että tämä manner ulottuisi etelänavalle saakka.


title: Terra Australis

text: Vasco da Gama purjehti vuonna 1498 Portugalista Afrikan ympäri Intiaan ja todisti samalla, ettei oletettua eteläistä maayhteyttä ollut. Vähän myöhemmin Intian valtameren todettiin olevan salmiyhteydessä Indonesian saarten välitse myös Tyynenmeren kanssa. Tämä pienensi oleellisesti sitä aluetta, missä tuntematon manner saattaisi olla, mutta monet kartantekijät omaksuivat silti Aristoteleen käsityksen sen olemassaolosta. Esimerkiksi Gerhardus Mercator 1500-luvulla ja Alexander Dalymple vielä vuonna 1767 väittivät, että tasapainon vuoksi eteläisellä pallonpuoliskolla oli oltava yhtä paljon manneralueita kuin pohjoisellakin.


title: Terra Australis

text: Useita eteläiseltä pallonpuoliskolta löydettyjä alueita pidettiin aluksi osana laajasta eteläisestä manteresta. Esimerkiksi sen jälkeen kun Fernão de Magalhães oli purjehtinut Atlantilta Tyynellemerelle Magalhãesinsalmen kautta, tämän salmen eteläpuolella sijainnutta Tulimaata pidettiin manteren osana. Myös Australiaa ja Uutta-Seelantia pidettiin niiden löytämisen jälkeen laajan eteläisen manteren osina. Dieppen kartoissa 1500-luvun puolivälissä eteläinen manner ulottui lähelle Itä-Intian saaria. Orteliuksen kartoissa vuodelta 1570 manner ulottui Tyynenmeren alueella Kauriin kääntöpiirin pohjoispuolelle. Ajan kartoissa manner oli usein kuvattu hyvinkin yksityiskohtaisesti, mutta täysin mielikuvitukseen perustuen.


title: Terra Australis

text: Monet normandialaiset ja bretagnelaiset kauppiaat ja merenkulkijat olivat hyvin kiinnostuneita mahdollisesta Terra Australiksesta. Vuosina 1566 ja 1570 Francisque ja André d'Albaigne esittivät Ranskan amiraali Gaspard de Colignylle suunnitelman manteren etsimiseksi. Vaikka amiraali suhtautui hankkeeseen myönteisesti, suunnitelma jäi toteuttamatta, sillä hän sai surmansa pärttylinyön verilöylyssä 1572


title: Terra Australis

text: Juan Fernandez, joka purjehti Chilen rannikolla vuonna 1576, väitti löytäneensä eteläisen manteren. Sen jälkeen kun Espanjan kruunun alaisuudessa toiminut merenkulkija Luis Váez de Torres oli todennut, että Uusi-Guinea rajoittuu etelässä merialueeseen eli Torresinsalmeen, portugalilainen Pedro Fernandes de Queirós purjehti alueelle vuonna 1606 ja löysi Uuden-Guinean eteläpuolelta laajan maa-alueen, jolle hän antoi nimen "La Australia del Espiritu Santo". Tämän vuoksi hän ilmoitti Espanjan kuninkaalle löytäneensä "Terra Australis incognitan". Isaac ja Jacob Le Maire perustivat vuonna 1615 "Australische Compagnie"n käymään kauppaa tämän uuden manteren kanssa, josta he käyttivät nimeä Australia.


title: Terra Australis

text: Niin kauan kuin Terra Australis ylipäänsä esiintyi kartoilla, sen peittämäksi oletettu alue vähitellen pieneni. Kun Jacob Le Maire ja Willem Schouten vuonna 1615 kiersivät Kap Hornin, he totesivat, että Tulimaa olikin melko pieni saari. Kun Abel Tasman vuonna 1642 purjehti tuolloin Uudeksi Hollanniksi nimitetyn Australian ympäri, hän totesi, että se on erillinen manner, ei minkään laajemman mantereen osa. Ensimmäisellä tutkimusmatkallaan vuonna 1750 James Cook purjehti Uuden Seelannin ympäri, minkä jälkeen sitäkään ei enää voitu pitää oletettuun laajaan mantereeseen kuuluvana niemimaana.


title: Terra Australis

text: Toisella tutkimusretkellään vuosina 1771–1772 James Cook purjehti vielä etelämmäksi ylittäen eteläisen napapiirinkin. Tämä osoitti, että mikäli eteläinen manner ylipäänsä oli olemassa, sen täytyi rajoittua kylmiin napa-alueisiin. Toisin kuin oli aikaisemmin otaksuttu, se ei voinut ulottua lauhkealle vyöhykkeelle.


title: Terra Australis

text: Vaikka Terra Australista oletetun laajuisena ei ole olemassa, eteläisillä napaseuduilla on kuitenkin Etelämanner. Sen löysi ensimmäisenä venäläinen tutkimusmatkailija Fabian Gottlieb von Bellingshausen 27. tammikuuta 1820.


title: Joenrantarock

text: JoenRantarock on vuodesta 2007 järjestetty musiikkifestivaali Kouvolassa.


title: Joenrantarock

text: Tapahtuma syntyi Sampan ajatuksesta kokoperheen, ikärajattoman, pääsymaksuttoman tapahtuman luomisesta. Tapahtuma toteutettu ensimmäisenä vuotenaan täysin talkoovoimin, artistit, tekniikka ja puitteet tulivat hyväntahdon eleinä ajatusta kohtaan. Tekniikan tuottivat yhteistyössä DSM-Finland ja e-Voice.


title: Joenrantarock

text: Ensimmäiset festivaalit pidettiin Hotelli Sommelossa Kuusankoskella Kymijokipäivänä 4.8.2007. Tapahtuma järjestettiin talkoovoimin artisteja myöten.


title: Joenrantarock

text: Esiintyjät:


title: Joenrantarock

text: JoenRantarock 2008 koostui kahdesta tapahtumasta 1.-2.8.2008, jotka järjesti syksyllä 2007 perustettu Kuntaseiskan Alueen Musiikkiyhdistys ry.


title: Joenrantarock

text:
Ensimmäistä kertaa järjestetty JoenRantarock klubi oli House of Rockissa 1.8.2008.
Esiintyjät:


title: Joenrantarock

text: JoenRantarock järjestettiin 2.8.2008 Hotelli Sommelossa Kuusankoskella.


title: Joenrantarock

text: JoenRantarock 2009 koostui kolmesta tapahtumasta aikavälillä 31.7.-2.8.2009.


title: Joenrantarock

text:
JoenRantarock klubin järjesti Kuntaseiskan Alueen Musiikkiyhdistys ry Kuusankoskitalon Voikkaasalissa 31.7.2009.
Esiintyjät:


title: Joenrantarock

text:
Kuntaseiskan Alueen Musiikkiyhdistys ry järjesti kolmannen JoenRantarockin kaupungin tontilla, Hotelli Sommelon välittömässä läheisyydessä ulkoilmafestivaalina Kymijokipäivänä 1.8.2009.
Esiintyjät:


title: Joenrantarock

text:
Seitsemäs RiverBlues järjestettiin Cafe&Pub Wanhan Valkealan pihalle 31.7.2009. Järjestelyistä vastasi Saarento-Jokelan kyläyhdistys ry.
Esiintyjät:


title: Joenrantarock

text: järjestyksessään neljäs ja toistaiseksi viimeinen tapahtuma Hotelli Sommelon välittömässä läheisyydessä Kuusankoskella


title: Daisuke Namba

text: Daisuke Namba (; 7. marraskuuta 1899 – 15. marraskuuta 1924) oli japanilainen kommunisti, joka yritti murhata prinssihallitsija Hirohiton ampumalla tätä kohti Tokiossa 27. joulukuuta 1923. Namba tuomittiin kuolemaan vuonna 1924 ja teloitettiin hirttämällä kahden päivän päästä. Hirohitosta tuli myöhemmin (1926) keisari.


title: Daisuke Namba

text: Namban isä oli jäsenenä parlamentissa kunnes erosi siitä poikansa teon jälkeen. Perhe otti sittemmin käyttöön sukunimen Kurokawa.


title: Urho Veneskoski

text: Urho Alpinus Veneskoski (1897–1950) oli suomalainen pesäpalloilija.


title: Urho Veneskoski

text: Veneskoski oli Helsingin Pallonlyöjien lukkari, ja hän voitti pesäpallon Suomen Mestaruuden vuosina 1922, 1923, 1926 ja 1927.


title: Urho Veneskoski

text: Vuonna 1924 Veneskoski pelasi loppuottelun hävinneessä joukkueessa, Pohjois-Hämeen suojeluskuntapiirissä, joka oli suojeluskuntajärjestön mestari. Vuonna 1925 Veneskoski edusti Tampereen Pyrintöä ja 1929-1930 Haminan Palloilijoita saavuttaen näinä kausina hopeaa SM-sarjassa. Kaikkiaan Veneskoski saavutti siis neljä mestaruutta ja neljä hopeasijaa yhdeksän pelikauden aikana.


title: Urho Veneskoski

text: Ammatiltaan Veneskoski oli satamatarkastaja.


title: Armas Palamaa

text: Urho Armas Palamaa (vuoteen 1936 Palmros) (31. lokakuuta 1893 Helsinki – 15. toukokuuta 1973 Helsinki) oli pesäpalloilija, hiihtourheilija ja merkittävä urheiluvaikuttaja, joka toimi aktiivisesti erityisesti pallonlyönnin kehittäjänä ja useiden lajiliittojen ja urheiluseurojen johtotehtävissä.


title: Armas Palamaa

text: Hän oli Suomen ensimmäisen pallonlyöntiseuran, HPL:n perustaja ja puheenjohtaja. Palamaa saavutti kaikkiaan viisi Suomen mestaruutta pesäpallossa.


title: Armas Palamaa

text: Palmros hyppäsi mäkihypyssä vuonna 1908 Alppilassa 28 metriä, joka sivusi pisintä Suomessa ikinä hypättyä hyppyä. Vuonna 1914 hän hyppäsi Papulassa 33 metriä, joka ylitti Sulo Jääskeläisen kotimaiden mäkien ennätyksen kahdella metrillä. Ennätys säilyi voimassa yhdeksän vuotta, ennen kuin Jääskeläinen rikkoi sen vuonna 1923.


title: Armas Palamaa

text: Palmros oli aktiivinen pallonlyönnin kehittäjä, koska hän oli nuorena pelannut baseballia opiskellessaan Yhdysvalloissa. Pesäpallotoiminta siirtyi vuonna 1925 Palmrosin aloitteesta Suomen Palloliitosta SVUL:n alaisuuteen, jonne perustettiin vuonna 1925 oma pesäpallojaosto, josta muodostettiin vuonna 1931 Suomen Pesäpalloliitto.


title: Armas Palamaa

text: Palmros toimi Chamonix´n talviolympiakisoissa 1924 Suomen joukkueen johtajana, valmentajana, huoltajana, rasvamestarina sekä lehtimiehenä. Hänen piti osallistua kisoihin myös kilpailijana yhdistetyn hiihtoon, mutta loukkaantumisen takia hän jäi katsomoon.


title: Armas Palamaa

text: Palamaa toimi Suomen Hiihtoliittoa edeltäneen SVUL:n hiihtojaoston puheenjohtajana vuonna 1931 ja Hiihtoliiton puheenjohtajana vuonna 1942.


title: Armas Palamaa

text: Hän toimi myös Kansainvälisen hiihtoliiton FIS:n hallituksen jäsenenä sekä kansainvälisenä mäkituomarina. Hän toimi puheenjohtajana myös Helsingin Kisa-Veikoissa (HKV) ja Suomen Pyöräilyliitossa. Pohjoismaisen Pyöräilyliiton johtoon Palamaa valittiin 8.8.1953.


title: Špilberkin linna

text: Špilberkin linna () on Brnossa Tšekissä oleva linna, jossa on nykyään Brnon kaupunginmuseon tiloja. Böömin kuningas Ottokar II Přemysl rakennutti sen 1200-luvun puolivälissä pienelle kukkulalle lähelle Brnon keskustaa. Linnaa alettiin laajentaa 1700-luvulla, ja siitä tuli Brnon linnoitetun kaupungin rinnalla Määrin tärkein bastionijärjestelmään perustuva linnoitus. Joosef II muutti linnan 1700-luvun lopulla yleiseksi vankilaksi, johon joutui monia poliittisia vankeja. Frans Joosef I palautti linnan sotilaskäyttöön 1850-luvulla. Brnon kaupunginmuseolle se siirtyi vuonna 1960.


title: Špilberkin linna

text:
Špilberkin linnan rakennutti Böömin kuningas Ottokar II Přemysl, jonka tarkoituksena oli tehdä siitä Määrin hallitsijoiden hallintapaikka. Ensimmäiset kirjalliset maininnat linnasta ovat vuosilta 1277–1279. Siitä tuli 1300-luvun puolivälissä määriläisten rajakreivien asuinpaikka, kun Jan Jindřich ja hänen poikansa Jošt Jindřich asettuivat linnaan. Jindřichien jälkeen linnan merkitys asuinkäytössä pieneni ja siitä tuli sotilaallinen keskus hussilaissotien aikana 1400-luvulla. Böömin hallitsijan Yrjö Podebradyn poika Viktorin piti linnassa omaa päämajaansa. Vuonna 1469 Unkarin kuningas Matias Corvinus valtasi linnan usean kuukauden piirityksen jälkeen ja valloitti näin Määrin.
Linna siirtyi omistajalta toiselle 1400-luvun lopun jälkeen, ja tilapäiset omistajat eivät yleensä piitanneet linnan kunnosta. Määrin säädyt tunnistivat kuitenkin linnan merkityksen Määrille ja sen pääkaupungille Brnolle. Säädyt ostivat linnan tiluksineen vuonna 1560, jotta se ei päätyisi ulkomaalaisille, ja myivät sen Brnon kaupungille. Linna oli kaupungin omistuksessa vuoteen 1620, jolloin Valkeavuoren taistelun jälkeen Pyhän saksalais-roomaisen keisarikunnan keisari Ferdinand II takavarikoi linnan kruunun omistukseen. Kolmikymmenvuotisen sodan aikana linna jäi jälleen unohduksiin, ja se oli noin 40 miehen varuskuntana. Tilanne kuitenkin muuttui 1640-luvulla, kun ruotsalaiset valtasivat osittain Määrin ja uhkasivat Brnota. Vuonna 1645 Špilberk kesti ruotsalaisten kolme kuukautta kestäneen piirityksen.


title: Špilberkin linna

text: Linnaa laajennettiin vaiheittain 1700-luvun puoleen väliin asti. Myös Brno linnoitettiin ja yhdessä linna ja kaupunki olivat Määrin tärkein bastionijärjestelmään perustuva linnoitus. Itävallan perimyssodassa linnoitus torjui vuonna 1742 Preussin hyökkäyksen.


title: Špilberkin linna

text: Joosef II päätti vuonna 1783, että linnoituksen vankila muutettaisiin yleiseksi vankilaksi. Tätä varten linnan kasematit rakennettiin uudelleen. Alkujaan vankilaan oli tarkoitus määrätä vaarallisimmat rikolliset, mutta jo 1790-luvulla Špilberkiin joutui monia poliittisia vankeja. Linnassa oli mm. ranskalaisia vallankumouksellisia, kuten Jean-Baptiste Drouet, ja unkarilaisia jakobiineja, kuten kirjailija Ferenc Kazinczy. Špilberkiin rakennettiin 1822 erityinen valtion vangeille tarkoitettu siipi, johon tuomittiin monia italialaisia carbonareja. Kirjailija Silvio Pellico kirjoitti kirjan vankila-ajastaan.


title: Špilberkin linna

text: Frans Joosef I lakkautti vankilan vuonna 1855. Kolme vuotta myöhemmin, kun viimeinen vanki oli vapautunut, linna muutettiin kasarmeiksi. Ensimmäisen ja toisen maailmansodan aikana linnaa käytettiin taas sotavankien säilyttämiseen. Toisessa maailmansodassa Gestapo rakennutti linnaa uudelleen, ja siellä säilytettiin isänmaallisia tšekkejä, joita sitten kuljetettiin Špilberkistä keskitysleireille.


title: Špilberkin linna

text: Tšekkoslovakian armeija jätti linnan 1959, mikä tarkoitti linnan sotilaskäytön loppua. Seuraavana vuonna Špilberk siirtyi Brnon kaupunginmuseon omistukseen.


title: Špilberkin linna

text: Špilberkin linnalla on ollut monia eri käyttötarkoituksia ja rakennusvaiheita. 1200–1400-lukujen goottilaisesta linnasta on oikeastaan jäljellä linnan perusolemus. Alkuperäisestä linnasta on jäljellä vain joitain osia itäsiivessä. Itäsiipi on tunnistettavasti goottilainen, mutta nykyinen ulkoasu on peräisin ongelmallisista ja kiistanalaisista korjauksista vuosina 1995–2000. Keskiaikaisen linnan ympärille rakennettiin bastionijärjestelmään perustuva linnoitus 1700-luvun puolessa välissä, jolloin rakennettiin muun muassa bastioneja, vallihautoja, kasematteja ja yksikerroksisia parakkirakennuksia.


title: Špilberkin linna

text: Suurin osa linnoituksen nykyisistä rakennuksista on 1830-luvulta, jolloin linnoituksessa toteutettiin suuria muutostöitä, kun se muutettiin vankilaksi. Tältä ajalta on etelä-, pohjois- ja länsisiipi ja entisen suuren linnanpihan kahteen osaan jakava rakennus. Muutostyöt tuhosivat käytännössä kaiken mitä oli jäljellä keskiaikaisesta linnasta, lukuun ottamatta itäsiipeä. Špilberkin linnan nykyinen ulkoasu on tältä ajalta.


title: Špilberkin linna

text: Saksalaiset toteuttivat laajoja muutostöitä linnoituksessa toisen maailmansodan aikana, mutta eivät muuttaneet ulkoasua. Joitakin pieniä muutoksia ja lisäyksiä lukuun ottamatta he yhtenäistivät linnoitusta arkkitehtonisessa mielessä. Saksalaisajalta on peräisin joitakin sisätiloja ja historiallisia yksityiskohtia.


title: Špilberkin linna

text: Korjaukset vuosina 1995–2000 muuttivat linnoituksen ulkoasua ja erityisesti itäsiipeä, joten nykyinen ulkoasu eroaa aikaisemmista valokuvista ja maalauksista.


title: Špilberkin linna

text: Špilberkin linnassa on nykyään useita Brnon kaupunginmuseon näyttelyitä. Linnan kasemateissa tutustaan barokkiaikaiseen linnoitusarkkitehtuuriin ja Joosef II:n aikaiseen vankilakulttuuriin. Yksi pysyvistä näyttelyistä esittelee linnan arkkitehtonista kehitystä perustuksista sen nykyiseen ulkoasuun. Linnan ensimmäisen kerroksen pohjoissiivessä on teemallisesti kasemattien näyttelyä vastaava aihe, sillä siellä käsitellään Špilberkin linnan vankilahistoriaa.


title: Špilberkin linna

text: Brnon kaupungista kertova näyttely on jaettu kahdeksaan osaan, jotka esittelevät kaupungin merkittävimpiä hetkiä sen perustamisesta 1091. Kuvataidenäyttelyssä on esillä Brnon kaupunginmuseon parhaimpia tauluja. Esiteltynä on vuosilta 1570–1945 taiteilijoita, joiden elämä liittyi Brnohon. Yksi pysyvistä näyttelyistä käsittelee Brnon arkkitehtuuria vuosilta 1919–1939. Saksalaisten rakentamassa kappelissa on esillä saksalaisen natsien vastustajan John Heartfieldin fotomontaaseja. Fransiskaaneihin kuuluneet nunnat harjoittivat farmasiaa Brnossa 1750-luvulta lähtien. Kaupunginmuseon näyttely esittelee farmasiaa ja farmakologiaa 1700-luvulta. Špilberkissä on myös osa kaupunginmuseon jalokivikokoelmaa 1800- ja 1900-luvuilta.


title: Yhdystie 1893

text: Yhdystie 1893 on Naantalin ja Maskun välinen päätie. Se kulkee etelä-pohjoissuunnassa suurimmaksi osaksi Naantalin ja Maskun alueilla, ja pieni osa siitä on myös Raision kaupungin alueella. Tie alkaa kantatieltä 40 Vanton eritasoliittymästä, kulkee Kustavintien eli seututien 192 poikki ja päättyy Maskun keskustassa valtatien 8 risteykseen.


title: Yhdystie 1893

text: Tiellä on kaksi kiertoliittymää Naantalin puolella. Lietsalan kiertoliittymästä pääsee itään paikallistielle 12150 eli Raisiontielle, joka oli ennen Naantalin ja Raision välinen päätie, ja länteen Aurinkotielle, joka on Naantalin sisäisen liikenteen päätie. Toinen kiertoliittymä sijaitsee Soinisten ja Ladvo-Vengan kaupunginosien rajalla. Se valmistui vuonna 2007 ja toimii Soinisten ja Immasen asuinalueen kokoojakadun Immasentien purkaustienä.


title: Yhdystie 1893

text: Tien vieressä kulkee lähes koko matkalla kevyen liikenteen väylä, joka on suosittu rullaluistelijoiden keskuudessa.


title: Anni Turunen

text: Anni Turunen (s. 1983) on suomalainen näyttelijä. Hänet tunnetaan parhaiten televisiosarjasta "Kotikatu", jossa hän näytteli Danny Pennasta vuosina 2002–2010. Hän juonsi "Missä vika?" -visailuohjelmaa vuonna 2004. Lisäksi hän on näytellyt minisarjassa "Juulian totuudet" sekä lyhytelokuvassa "Suurin ja kaunein".


title: HMS Antelope

text: HMS Antelope on ollut kahdentoista Britannian Kuninkaallisen laivaston aluksen nimenä.


title: Vastavaikuttajalihakset

text:
Vastavaikuttajalihasparit (koukistajat ja ojentajat, lähentäjät ja loitontajat) saavat lihassolut venymään takaisin oikeaan mittaansa.
Vastavaikuttajalihakset synnyttävät liikkeen vain yhteen suuntaan.


title: Henry Gibson

text: Henry Gibson (21. syyskuuta 1935 Germantown, Pennsylvania, Yhdysvallat – 14. syyskuuta 2009 Malibu, Kalifornia, Yhdysvallat) oli yhdysvaltalainen näyttelijä ja lauluntekijä, joka tunnettiin "Rowan and Martin's Laugh-In" -ryhmän jäsenenä ja tuomari Clark Brownin roolista "Boston Legal" -televisiosarjassa. Hän myös esitti musikaalielokuvassa "Blues Brothers" (1980) Illinoisin natsipuolueen johtajaa.


title: Tka3

text: Tka3 on Valtionrautateiden antama sarjamerkintä Sisun valmistamille JA-7 -tyyppisille ratakuorma-autolle.


title: Tka3

text: Kun 1950-luvulla valmistuneet Trr-raidetraktorit osoittautuivat liian heikkotehoisiksi niille asemille, joiden piti hoita usean liikennepaikan vaihtotyöt, päätti Valtionrautatiet 1960-luvun alussa tilata Suomen Autoteollisuudelta kymmenen sittemmin sarjamerkin Tka2 saanutta vaihtotyöratakuorma-autoa, jotka olivat valmistajan mallia "JA-6SV". Näiden seuraajaksi tilattiin 1960-luvun alussa kymmen hieman samantyyppistä ratakuorma-autoa, jotka olivat valmistajan mallia "JA-7SP". Ratakuorma-autot valmistuivat vuonna 1965. Vuosina 1968–1970 hankittiin vielä vähäisin muutoksin 35 ratakuorma-autoa, jotka olivat valmistajan mallia "JA-7BP, JA-7BP II" ja "JA-7BP III". Kaikkiaan ratakuorma-autoja valmistettiin siis 45 kappaletta.


title: Tka3

text: "JA-7" -mallia olevat ratakuorma-autot saivat aluksi sarjamerkinnän Tka-Lko. Toukokuussa 1970, kun valmiina olivat Tka-Lko 1–43, vaihdettiin vetureiden numerointia. Jo valmistuneet 43 veturia saivat sarjamerkinnän Tka ja numerot 261–293. Tämän jälkeen valmistuneille vetureille annettiin suoraan sarjamerkki Tka ja numerot 294–305. Vuonna 1978, kun Tka-sarjan veturit jaettiin sarjoihin Tka1–Tka7, saivat Tka 261–305 sarjamerkin Tka3 numeroiden pysyessä ennallaan.


title: Tka3

text: Tka3-ratakuorma-autoja käytettiin useilla liikennepaikoilla kevyeen vaihtotyöhön, mutta junapainojen kasvaessa niidenkin teho jäi alhaiseksi. Ne olivat myös niin kevyitä, että ne löivät helposti ympäri varsinkin liukkaalla kelillä. Vetureiden suurehkon nopeuden ansiosta niitä käytettiin jonkin verran myös linja-ajossa. Tka3-sarjan hylkäys alkoi 1980-luvulla ja viimeiset yksilöt poistettiin käytöstä vuonna 2002. Veturit 279 ja 301 ovat Haapamäen museoveturiyhdistyksellä museoituina.


title: Tka3

text: Tka3-sarjan ratakuorma-autoissa oli keskiohjaamo, ja sen molemmin puolin konesuojat. Etummaisen konesuojan alla oli moottori apulaitteineen ja takimmaisessa betonipaino riittävän kitkapainon aikaansaamiseksi. Ohjaamossa oli ajopöydät molempiin suuntiin. Käynti ohjaamoon tapahtui konesuojien sivuilla olleilta leveiltä käyntisilloilta. "JA-7" -mallisissa ratakuorma-autoissa ohjaamon etuikkunat oli kallistettu eteenpäin heijastusvalojen ehkäisemiseksi. Osa yksilöistä oli varustettu Otso-vaihtotyökytkimin.


title: Tka3

text: Moottorina oli Leylandin 6-sylinterinen, nelitahtinen dieselmoottori, jonka tyyppi vaihteli valmistussarjoittain. Vetureissa oli vääntömomenttimuuntajan kanssa yhteenrakennettu yhdistetty vaihde-, suunnanvaihto- ja jakolaatikko. Vaihteita oli neljä molempiin suuntiin. Vetureissa oli kaikkiin pyöriin vaikuttava paineilmajarru sekä junajarrun venttiili.


title: Petri Niiranen

text: Petri Niiranen (s. 9. helmikuuta 1966 Helsinki) on suomalainen entinen koripalloilija.


title: Petri Niiranen

text: Niiranen pelasi ammattilaisurallaan pääasiassa Helsingin NMKY:n riveissä, mutta edusti myös Forssan Koripoikia ja Espoon Honkaa. Uransa aikana hänet valittiin kaksi kertaa SM-sarjan vuoden pelaajaksi. Kaudella 1987–1988 hänet valittiin myös SM-sarjan vuoden tulokkaaksi. Niiranen voitti myös kerran vuonna 1992 SM-mestaruuden.


title: Petri Niiranen

text: Vuonna 2008 Niiranen siirtyi Torpan Poikien toiminnanjohtajaksi.


title: Petri Niiranen

text: Niirasen isä Reijo Niiranen oli myös maajoukkueessa pelannut koripalloilija.


title: Miesten yleisluistelun maailmanmestaruuskilpailut 1952

text: Vuoden 1952 pikaluistelun MM-kilpailut pidettiin 1.-2. maaliskuuta. Miesten kisapaikkana oli Norjan Hamar.


title: Melolonthini

text: Melolonthini on kovakuoriaisiin ("Coleoptera") lehtisarvisten ("Scarabaeidae") heimon "Melolonthinae"-alaheimoon kuuluva tribus.


title: LinkedIn

text: LinkedIn on verkkoyhteisöpalvelu ja verkostoitumisväline. Käyttäjät voivat ladata palveluun ansioluettelonsa, harrastuksensa ja kiinnostuksen kohteensa sekä saada suosituksia entisiltä esimiehiltä ja työkavereilta sekä suositella muita. LinkedIn ei varsinaisesti ole työnhakusivusto, vaan sitä voidaan pitää keinona laajentaa omaa verkostoa ja saada sitä kautta mahdollisia työtarjouksia sekä löytää hakemiaan työntekijöitä.


title: LinkedIn

text: Palvelun perustivat Reid Hoffman, Allen Blue, Konstantin Guericke, Eric Ly ja Jean-Luc Vaillant vuonna 2002. LinkedIn-sivuston lanseeraus tapahtui virallisesti 5. toukokuuta 2003.


title: LinkedIn

text: LinkedIn-palvelua ylläpitävä yritys ("LinkedIn Corporation") listautui toukokuussa 2011 ensimmäisenä merkittävänä Internetin sosiaalisena verkostopalveluyrityksenä New Yorkin pörssiin. Osakkeet tarjottiin myyntiin 45 dollarin hintaan, ja ensimmäisenä kaupankäyntipäivänä ne nousivat korkeimmillaan 108 dollariin. Sadan dollarin hinnalla LinkedIn Corporationin arvoksi muodostuisi noin 10 miljardia dollaria. Vuonna 2010 yhtiön liikevaihto oli 243 miljoonaa dollaria ja tulos 15,4 miljoonaa. Yritys saa tulonsa mainoksista, maksullisista lisäpalveluista ja rekrytointipalveluista.


title: LinkedIn

text: Microsoft ilmoitti kesäkuussa 2016 ostavansa LinkedInin 26,2 miljardilla dollarilla. Kauppa on Microsoftin historian suurin yritysosto. Microsoftin mukaan LinkedIn kuitenkin säilyttää sekä brändinsä että itsenäisyytensä. LinkedInin johto suositteli osakkeenomistajille yrityskaupan hyväksymistä, ja kaupan arvioitiin toteutuvan vuoden 2016 loppuun mennessä.


title: Sultan Kösen

text: Sultan Kösen (s. 10. joulukuuta 1982 Mardin, Turkki) on maailman pisin elossa oleva ihminen. Hänen pituutensa on 251 cm. Edellistä Guinness World Recordsin ennätystä hallussaan piti 57-vuotias kiinalainen Bao Xishun pituudella 236 cm. Kösenilla on myös maailman suurimmat kädet (ranteesta keskisormen päähän 27,5 cm) ja jalkaterät (36,5 cm).


title: Sultan Kösen

text: Vuonna 2003 Galatasaray hankki Kösenin seuraansa, vaikkakaan hän ei ole koskaan harrastanut koripalloa.


title: Yleisluistelun Euroopan-mestaruuskilpailut 1952

text: Pikaluistelun EM-kilpailut 1952 käytiin 2.-3. helmikuuta Östersundissa, Ruotsissa. Kilpailu käytiin vain miesten sarjassa ja mitalit jaettiin neljän matkan yhteispisteiden perusteella.


title: Kidetankoprosessi

text:
Kidetankoprosessi (tunnetaan myös nimillä jodidiprosessi ja van Arkelin–de Boerin prosessi) on Anton Eduard van Arkelin ja Jan Hendrik de Boerin vuonna 1925 kehittämä, ensimmäinen teollisesti mahdollinen ja taloudellinen tapa valmistaa pieniä määriä erittäin puhdasta titaania ja zirkoniumia.
Prosessi perustuu pääasiallisesti metallijodidien muodostumiseen ja niiden hajoamistuotteina syntyviin puhtaisiin metalleihin. Tämä tapa on myöhemmin korvautunut Krollin prosessilla.


title: Kidetankoprosessi

text: Epäpuhtaat titaani, zirkonium, hafnium, vanadiini, torium tai protaktinium lämmitetään tyhjiössä jodin kanssa 50–250 °C lämpötilaan. Lämmitettäessä muodostuvat titaani- (TiI) tai zirkoniumtetrajodidi (ZrI) höyrystyvät ja jättävät metalleissa esiintyvät epäpuhtaudet kiinteiksi, näin erottuen muodostuneista jodideista.


title: Kidetankoprosessi

text: Titaanitetrajodidi (TiI) sulaa ilmakehän paineessa 150 °C celsiusasteen lämpötilassa, ja kiehuu 377 °C celsiusasteessa; zirkoniumtetrajodidi (ZrI) puolestaan sulaa 499 °C celsiusasteen lämpötilassa ja kiehuu 600 °C lämpötilassa. Kiehumispisteiden vaatima lämpötila laskee ainetta ympäröivän paineen laskiessa.


title: Kidetankoprosessi

text: Kaasuuntuneet jodidit hajoavat ja pelkistyvät 1 400 °C lämpötilaan sähköllä kuumennetun volframilangan ansiosta. Puhdas metalli kertyy volframilankaan, ja määrien kasvaessa lanka tulee paremmin sähköä johtavaksi ja vaatii sitä suurempaa sähkövirtaa lämpötilan ylläpitämiseksi, mitä suurempia määriä metallia lankaan kertyy.


title: Nakajima Ki-84 Hayate

text: Nakajima Ki-84 Hayate (eli myrskytuuli) oli keisarillisen Japanin armeijan toisessa maailmansodassa käyttämä hävittäjä. Liittoutuneiden kutsumanimi sille oli Frank.


title: Nakajima Ki-84 Hayate

text:
Ki-84 oli yksi parhaista keisarillisen armeijan ilmavoimien hävittäjistä toisessa maailmansodassa. Muista tehokkaista japanilaisista koneista poiketen, niitä oli tarpeeksi saatavilla. Hayatet eivät kärsineet pienistä teknisistä viosta, kuten esimerkiksi moottoriin liittyvistä niin kutsutuista "lastentaudeista" eli kehitys- ja toimintavaikeuksista.
Ki-84 kehitettiin Ki-43:n seuraajaksi. Sillä oli hyvät perusominaisuudet ja se voitti P-51D:n kaarto- ja nousunopeudessa sekä käsittelyn helppoudessa. Vuoden 1944 alkupuolella käyttöön otettuja Ki-84 -hävittäjiä tehtiin 3512 kappaletta. Päämallit olivat Ki-84-1, Ki-84-2. Viimeinen muunnos oli Ki-116, jonka moottori oli kevyempi Mitsubishi Ha-33.


title: Nakajima Ki-84 Hayate

text:
Konetyypistä tunnettiin variantteja, joissa oli joko 4x 20 mm tykkiaseistus(1b), taikka 2x 20 mm ja 2x 30 mm suoraan eteenpäin, kiinteästi ampuvat siipitykit (1c).
Kaikki tässä kohdassa esitetyt verkkosivustot ovat englanninkielisiä.


title: WSA-menetelmä

text: WSA-menetelmä eli niin sanottu märkä rikkihappoprosessi () on rikkihapon teolliseen valmistukseen käytettävä menetelmä. Menetelmä kehitettiin 1960-luvulla ja levisi laajaan käyttöön 1980-luvulla. WSA-menetelmällä voidaan valmistaa rikkihappoa lähes mistä tahansa kaasumaisesta rikkiyhdisteestä. WSA-menetelmä on kontaktimenetelmän muunnos.


title: WSA-menetelmä

text: WSA-prosessin ensimmäisessä vaiheessa rikkiä sisältävät kaasut kuten divetysulfidi, rikkihiili tai karbonyylisulfidi poltetaan rikkidioksidiksi. Toisin kuin tavallisessa kontaktimenetelmässä rikkidioksidia ei kuivata vaan se johdetaan kosteutta sisältävänä hapetuskammioon. Rikkidioksidi hapetetaan rikkitrioksidiksi divanadiinipentoksidikatalyytin avulla. Katalyytin avulla yli 99 % rikkidioksidista saadaan hapetettua rikkitrioksidiksi. Hapetuksen jälkeen rikkitrioksidikaasu reagoi vesihöyryn kanssa muodostaen rikkihappohöyryä. Reaktiossa vapautuu hyvin suuri määrä energiaa lämpönä. Tavallisessa kontaktiprosessissa rikkihappoa syntyy, kun rikkitrioksidi johdetaan väkevään rikkihappoon ja seokseen lisätään vettä. Höyrymäinen rikkihappo jäähdytetään ja kondensaatiotilassa siihen suihkutetaan vettä, jolloin muodostuu nestemäistä happoa. Väkevä rikkihappoliuos kerätään ja jäähdytetään. Tämän jälkeen happo laimennetaan.


title: Jorma Kallio (kaupunginjohtaja)

text: Jorma Juhani Kallio (s. 19. huhtikuuta 1942 Akaa) oli pitkäaikainen Naantalin kaupunginjohtaja vuosina 1976–2000. Hän on puoluetaustaltaan kokoomuslainen. Kallion virkakaudella Naantaliin tuli Muumimaailma ja Naantalin kylpylä, osittain hänen ansiostaan. Kallio painotti urallaan taloudenhoidon tärkeyttä.


title: Jorma Kallio (kaupunginjohtaja)

text: Ennen Naantaliin tuloa Kallio oli Oulaisten kauppalanjohtaja. Kallio omisti myös ravintola Naantalin Seurahuoneen 2000-luvun alussa.


title: William Mason

text: William Mason (1724 Hull – 1797) oli englantilainen runoilija, toimittaja ja puutarhuri.


title: William Mason

text: Mason kävi koulua Hull Grammar Schoolissa ja jatkoi sen jälkeen Cambridgessa St John's Collegessa. Hän sai pappisvihkimyksen 1754 ja toimi useissa kirkon viroissa.


title: William Mason

text: Hänen runonsa "Musaeus, a Monody on the Death of Mr. Pope" ilmestyi 1747 ja sai niin suuren suosion, että siitä otettiin useita painoksia. William Lyon Phelps kirjoittaa:


title: William Mason

text: Hänen muita teoksiaan ovat historialliset murhenäytelmät "Elfrida" (1752) ja "Caractacus" (1759) (joita kumpaakin on käytetty käännöksinä 1700-luvun oopperoissa: "Elfridaa" ovat käyttäneet Giovanni Paisiello ja Jean-Baptiste Moyne, "Caractacusta" Antonio Sacchini ("Arvire et Evelina" )), sekä puutarhanhoidosta pitkä runo "The English Garden" (kolme osaa, 1772–1782). Hän on suunnitellut puutarhan muun muassa George Harcourtille. Hän julkaisi 1775 omaan työhönsä vaikuttaneen ystävänsä Thomas Grayn runoja teoksen "Poems of Mr Gray". William Pitt nuorempi valitsi hänet 1785 William Whiteheadin seuraajaksi poet laureateksi, mutta hän kieltäytyi kunniasta.


title: Pietarin ja Paavalin katedraali (Brno)

text: Pietarin ja Paavalin katedraali () on kirkkorakennus Brnossa Tšekissä.


title: Pietarin ja Paavalin katedraali (Brno)

text: Paikalle rakennettiin ensin romaanista tyyliä edustanut basilika vuonna 1180 samalle paikalle, jossa oli sijainnut Brnon linna. Tämän rakennuksen krypta on nykyisin uudemman rakennuksen osana. Kirkko rakennettiin uudelleen goottiseen tyyliin 1200-luvun lopulla. Kirkko laajennettiin kolmilaivaiseksi 1300-luvulla. Kirkkoa muokattiin edelleen barokkityyliseksi 1700-luvulla ja nykyisen uusgoottisen ulkoasunsa se sai 1900-luvun alussa. Vuodesta 1777 katedraali on ollut Brnon hiippakunnan keskuskirkko.


title: Pietarin ja Paavalin katedraali (Brno)

text: Katedraalin alttari on 11 metriä korkea, ja siihen on kaiverrettu apostolien Pietarin ja Paavalin kuvat.


title: ...Like a Bolt of Lightning

text:
...Like a Bolt of Lightning on Juliette and the Licksin EP-levy, joka julkaistiin 12. lokakuuta 2004.
UK:n painos


title: Novotroitsk

text: Novotroitsk () on kaupunki Orenburgin alueella Venäjällä. Se sijaitsee Uraljoen varrella 315 kilometriä Orenburgista kaakkoon. Kaupungin kautta kulkee Orenburgin ja Orskin välinen rautatie. Asukkaita on 109 600 henkeä (vuonna 2008).


title: Novotroitsk

text: Paikkakunta on saanut alkunsa 1920-luvulla perustetusta uudisasukaskylästä. 1930-luvun lopulla alettiin hyödyntää seudun rautaesiintymiä ja rakentaa metallitehdasta. Novotroitskin kaupunki perustettiin vuonna 1945. Nykyään siellä on mm. kemian, metalli-, rakennustarvike- ja elintarviketeollisuutta.


title: Juustokehä

text: Juustokehä tai juustomuotti on perinteisesti puusta koverrettu tai koottu kehikko, jonka pohjan kuviot antavat maitojuustolle koristeellisen pinnan. Juustokehään on saattanut kuulua myös kansi, jonka päälle juuston tiivistymistä edesauttava paino on sijoitettu.


title: Juustokehä

text: Suomessa kehät ovat yleensä suorakaiteen muotoisia, mutta Ruotsissa ja Suomen Lapissa tavataan myös pyöreitä malleja. Korkeita juustomuotteja on voitu käyttää myös pääsiäispashan valmistamisessa.


title: Juustokehä

text: Perinteisesti juustomuotin pohja on koverrettu käsityönä taltalla, puukolla tai lovileikkausveitsellä. Kaunis juustomuotti on ollut näyte tekijänsä kädentaidoista ja talon arkiesineiden muotoilusta; vanhoja juustomuotteja on esillä esimerkiksi paikallista tai alueellista kulttuuriperintöä esittelevissä kotiseutu- ja erikoismuseoissa.


title: Juustokehä

text: Sittemmin erilaisten jyrsimien käyttö on yleistynyt. Jyrsinkoneella voidaan tehdä kehän pohja tekemällä malline, jossa on symmetrisen kuvion neljännes. Jyrsittäessä mallinetta kierretään jyrsimiskertojen välillä neljänneskierros.


title: Juustokehä

text: Uudemmat juustomuotit on voitu valmistaa myös muista materiaaleista kuten muovista.


title: Justice League: Crisis on Two Earths

text: Justice League: Crisis on Two Earths on helmikuussa 2010 suoraan DVD:lle julkaistu animaatioelokuva. Se perustuu löyhästi Grant Morrisonin tekemään yksiosaiseen DC Comicsin kustantamaan sarjakuvaan , sekä Dwayne McDuffien julkaisemattomaan Justice League: Worlds Collide elokuvan käsikirjoitukseen, jossa Oikeuden Puolustajat taistelevat rinnakkaisuniversumin omia pahojaversioita vastaan.


title: Justice League: Crisis on Two Earths

text: Elokuvan ohjasivat Sam Liu ja Lauren Montgomery. Käsikirjoituksesta vastasi Dwayne McDuffie. Päärooleissa toimivat muun muassa Mark Harmon, James Woods, Chris Noth, William Baldwin, Gina Torres ja Bruce Davison.


title: Justice League: Crisis on Two Earths

text: Elokuva on seitsemäs peräkkäinen elokuva Warner Premieren ja Warner Bros. Animationin tuottamista DC universumin alkuperäisistä animaatioelokuvista, jonka aloitti vuonna 2007.


title: Justice League: Crisis on Two Earths

text: Hyväntahtoinen Lex Luthor saapuu rinnakkaisuniversumista värväämään Oikeuden Puolustajia taistelemaan rinnallaan hänen universuminsa rikollisia Crime Syndicatea vastaan, jotka ovat lähes kopioita sankareista. Toisin kuin maailmassa jossa Luthor on kaiken paha, rinnakkaisuniversumissa Crime Syndicate uhkaa nousta planeetan valtaan kiristyskeinoin Ultramanin johdolla, mutta sitä vastoin Owlman on laatinut pahamaineisemman suunnitelman, joka uhkaa kaikkia universumeja.


title: Niklas Eriksson

text: Niklas Eriksson (s. 17. helmikuuta 1969 Västervik, Ruotsi) on ruotsalainen entinen jääkiekkoilija ja olympiavoittaja. Eriksson pelasi lähes koko uransa Leksands IF:ssä, jota edusti 19 kauden ajan. Elitserienissä hän on pelannut 514 ottelua tehoin 138+200=338 ja on kerännyt niissä 418 rangaistusminuuttia. Allsvenskanistakin hänellä on yli 100 ottelun kokemus.


title: Niklas Eriksson

text: Eriksson on kotikaupunkinsa joukkueen Västerviks IK:n kasvatti. Hän siirtyi 16-vuotiaana Leksands IF:ään vuonna 1985 ja pelasi tulokaskautensa kaudella 1987–88. Keväällä 1987 hän voitti EM-kultaa. Kaudella 1988–89 hän voitti Elitserienin hopeaa, joka jäi hänen uransa ainoaksi mitaliksi Elitserienistä. Samana kautena hän voitti myös alle 20-vuotiaiden MM-hopeaa.


title: Niklas Eriksson

text: Leksandin lisäksi Eriksson on miesten sarjoissa edustanut vain jääkiekon SM-liigajoukkue HIFK:ta kaudella 1996–97 sekä hänen uransa kaksi viimeistä kautta 2005–06 ja 2006–07 Italian Serie A:n Hockey Club Pustertal-Val Pusteriassa, jossa voitti Serie A:n syöttöpörssin kaudella 2006–07.


title: Niklas Eriksson

text: Eriksson ei pelannut yksiäkään miesten MM-kilpailuja, mutta hän pelasi Lillehammerin olympiakisoissa vuonna 1994 ja voitti kultaa.


title: Niklas Eriksson

text: Niklaksen veli Marcus Eriksson pelaa Mora IK:ssa.


title: Tka

text: Tka voi tarkoittaa


title: Anthony Roux

text: Anthony Roux (s. 18. huhtikuuta 1987 Verdun, Ranska) on ranskalainen maantiepyöräilijä, joka on menestynyt etupäässä yhden päivän kilpailuissa.


title: Anthony Roux

text: Roux on edustanut vuonna 2008 alkaneen ammattilaisuransa ajan Française des Jeux / FDJ / Groupama-FDJ -tallia. Hän voitti Espanjan ympäriajossa 2009 17. etapin kuuluttuaan viiden ajajan kärkiryhmään, josta irtosi lopulta etappivoittoon. Hän voitti maantieajon Ranskan-mestaruuden 2018.


title: Anthony Roux

text: Lähde: Cycling Archives


title: Four on the Floor

text: Four on the Floor on Juliette and the Licksin toinen studioalbumi, joka julkaistiin Euroopassa 2. lokakuuta 2006. Albumi julkaistiin Yhdysvalloissa vajaa vuosi myöhemmin, 24. heinäkuuta 2007. Albumista on julkaistu myös uusintapainos joka sisältää DVD:n, dokumentteja, live-esiintymisiä ja musiikkivideoita.


title: Four on the Floor

text: Ennen albumin nauhoituksia yhtyeen rumpali Jason Morris ja basisti Paul Ill jättivät bändin. Levyllä bassoa soittaa Jason Womack ja rumpuja Dave Grohl.


title: Kärt Tomingas

text: Kärt Tomingas (s. 5. huhtikuuta 1967 Tallinna) on virolainen laulaja ja näyttelijä.


title: Kärt Tomingas

text: Hän näytteli Helsingin Kaupunginteatterin musikaalissa "The Sound of Music" Marian pääroolia vuonna 1998. Hän näytteli "Lomalla"-elokuvassa yhtä päärooleista, Siiriä. Kotikatu-televisiosarjassa hän on näytellyt Heili Reekiä.


title: Kärt Tomingas

text: Muumilaakson tarinoita -animaatiosarjan vironkielisessä dubbauksessa Tomingas näyttelee yksinään kaikki roolit ja laulaa tunnuslaulun.


title: Suomi–Ruotsi-maaottelu 1956

text: Suomi–Ruotsi-maaottelu 1956 käytiin Helsingissä 8.–9. syyskuuta. Vain miehet kilpailivat.


title: Suomi–Ruotsi-maaottelu 1956

text: Olavi Salsola voitti 800 m uudella Suomen ennätyksellä 1.48,3 – toisena Ruotsin Dan Waern 1.48,6.


title: Hans Aanrud

text: Hans Aanrud (1863 Gausdal, Norja – 1953 Oslo, Norja) oli norjalainen kirjailija ja kriitikko. Hän kuvasi tuotannossaan maaseudun ihmisiä ja luontoa. Tuotanto on luoteeltaan idyllisrealistista. Hän kirjoitti myös lastenkirjoja, näytelmiä ja esseitä.


title: Kama Chinen

text: Kama Chinen (10. toukokuuta 1895 – 2. toukokuuta 2010) oli japanilainen nainen, joka oli 11. syyskuuta 2009 – 2. toukokuuta 2010 välisenä aikana maailman vanhin elossa oleva henkilö jonka elinikä varmuudella pystyttiin todistamaan. Hän peri maailman vanhimman ihmisen tittelin Yhdysvaltain Gertrude Bainesin kuoleman jälkeen. Hän on tilastojen mukaan 28. vanhin koskaan elänyt henkilö, tosin hänen edellään on muutama kiistanalainen tapaus. Chinenin kuoleman jälkeen maailman vanhimman elossa olevan ihmisen titteli siirtyi Ranskan Eugénie Blanchardille (1896–2010).


title: Knockaround Guys

text: Knockaround Guys on vuonna 2002 ensi-iltansa saanut kanadalais-yhdysvaltalainen rikoselokuva, jonka ovat ohjanneet Brian Koppelman ja David Levien.